Pemain tidak boleh cepat selesa – Hafiz
Oleh MUHAMMAD ZUHAILY BADLISHAH

13 Ogos 2020, 9:09 pm
KUALA LUMPUR – Penyerang skuad hoki negara, Muhammad Hafiz Zainol tidak bimbang dengan rombakan barisan pemain yang bakal dilakukan ketua jurulatih baharu, Arul Selvaraj selepas tamat saingan Piala Tun Abdul Razak bulan depan.
Hafiz percaya kedudukannya tidak akan tergugat sekiranya dia berjaya menampilkan prestasi cemerlang dalam sesi latihan selain bersama negerinya, Pahang sepanjang kejohanan Piala Tun Abdul Razak dari 18 hingga 26 September ini.
Justeru, pemain berusia 27 tahun itu mengesa rakan-rakan sepasukan yang lain supaya tidak cepat berasa selesa walaupun nama sudah berada dalam kem latihan sekarang, sebaliknya cuba memikat hati Arul apabila mewakili negeri masing-masing bulan depan.
“Jika berlaku perubahan dalam barisan pemain, ia sesuatu yang bagus kerana pemain sedia ada tidak mudah berasa selesa dan masing-masing akan berusaha memastikan tempat mereka dalam pasukan.
“Apa yang penting, setiap pemain perlu membuktikan mereka adalah yang terbaik dan saya sendiri perlu berusaha mempertahankan tempat dalam pasukan,” katanya selepas tamat sesi latihan di Stadium Hoki Nasional, Bukit Jalil di sini hari ini.
Penyerang Universiti Kuala Lumpur (UniKL) itu turut menyifatkan Arul sebagai pengendali yang mempunyai pengalaman luas yang mampu membantu memantanpkan skuad Malaysian Tigers selepas ini.

Arul yang telah tiba di Kuala Lumpur dari Dublin, Ireland tiga hari lalu, kini menjalani tempoh kuarantin wajib 14 hari dan dijangka mula menyertai sesi latihan skuad kebangsaan pada 25 Ogos ini. – K! ONLINE


Kucing cedera pipi tercucuk mata kail diselamatkan
Oleh MOHD AZLI ADLAN

13 Ogos 2020, 9:59 pm
KUALA TERENGGANU – Penderitaan seekor kucing jalanan yang cedera selepas pipinya tercucuk mata kail berakhir apabila dia diselamatkan Persatuan Haiwan Malaysia di muka kuala Tanjung berhampiran Jambatan Angkat Kuala Terengganu di sini kelmarin.
Ketua Negeri Persatuan Haiwan Malaysia cawangan Terengganu, Aieza Safura Ismail berkata, beliau terpanggil untuk menyelamatkan kucing jalanan tersebut setelah mengetahui kisahnya menerusi status Facebook salah seorang rakannya beberapa hari lalu.
“Saya bergegas ke muka Kuala Tanjung semalam untuk menjejak kucing jalanan terbabit. Usaha untuk mencari dan menangkapnya agak mencabar dan mengambil masa kira-kira sejam sebab haiwan itu gemar menyorok di celah-celah batu di lokasi berkenaan.
“Sebaik menjumpainya, hati saya sayu kerana pipi kirinya sudah bernanah akibat tercucuk mata kail yang dipercayai sejak seminggu lalu,” katanya kepada Kosmo! di sini hari ini.
Aieza Safura, 25, berkata, beliau bergegas ke sebuah klinik haiwan di Kuala Nerus untuk merawat kucing jalanan tersebut.
Beliau berkata, kucing tersebut masih ditempatkan di klinik haiwan terbabit untuk menerima rawatan lanjut akibat kecederaan terbabit.

“Saya menamakan kucing jantan itu sebagai King dan akan memeliharanya. Sebelum ini saya sudah memelihara 20 ekor kucing di rumah,” katanya.
Dalam pada itu, Aieza Safura tidak menolak kemungkinan King terkena mata kail yang ditinggal pemancing memandangkan muka Kuala Tanjung merupakan antara lokasi popular aktiviti tersebut di bandar raya ini.
Sehubungan itu, beliau menasihatkan kaki pancing agar lebih bertanggungjawab dengan tidak meninggalkan sisa aksesori memancing merata-rata kerana dikhuatiri boleh mengundang bahaya bukan sahaja kepada haiwan malah manusia juga. – K! ONLINE


Pesakit hospital swasta di Pulau Pinang positif Covid-19
Oleh MOHD SYALMIZI HAMID

13 Ogos 2020, 8:38 pm
GEORGE TOWN – Seorang pesakit yang mendapatkan rawatan di sebuah hospital swasta di sini kerana mengalami jangkitan luka pada kaki sejak minggu lalu disahkan positif Covid-19 hari ini.
Hospital Adventist Pulau Pinang (PAH) dalam satu kenyataan hari ini berkata, pesakit wanita warga tempatan berusia 56 tahun itu disahkan positif Covid-19 selepas menjalani ujian saringan di Hospital Pulau Pinang (HPP) kira-kira pukul 4 petang tadi.
“Pesakit dimasukkan ke PAH pada 7 Ogos lalu (Jumaat) kerana jangkitan luka pada kaki dan tidak menunjukkan sebarang gejala semasa masuk hospital.
“Aktiviti pengesanan secara aktif Jabatan Kesihatan Kedah telah mengenal pasti pesakit tersebut sebagai kontak rapat dan telah dimaklumkan kepada pihak hospital pada pukul 7.30 petang semalam,” kata kenyataan itu.
Kenyataan tersebut menambah, pesakit berkenaan telah segera dipindahkan ke HPP untuk saringan Covid-19 sebelum dia disahkan positif.
Menurut kenyataan itu, pihaknya telah melakukan pembersihan dan pembasmian kuman secara teliti di seluruh kawasan hospital.

“Pihak PAH telah mengambil tindakan segera dan tegas mengikut garis panduan Kementerian Kesihatan.
“Anggota kesihatan dan kakitangan hospital serta individu yang pernah kontak rapat dengan pesakit tersebut telah dikesan dan dihubungi dengan serta merta.
“Langkah-langkah kawalan jangkitan dilaksanakan mengikut garis panduan untuk menjamin keselamatan kakitangan, doktor, pesakit dan pengunjung,” kata kenyataan itu. – K! ONLINE


Haziq masih trauma – bapa saudara
Oleh MUHAMAD TARMIZE MOHD NOR

13 Ogos 2020, 8:46 pm
IPOH – Bapa saudara kepada salah seorang mangsa yang terselamat dalam nahas mengorbankan tujuh daripada dua keluarga di Kilometer 5, Jalan Keramat Pulai, Simpang Pulai di sini memberitahu, Muhammad Haziq Zikri Mohd. Zairul masih dalam keadaan trauma akibat kejadian tersebut.
Mohd. Zakri, 37, berkata, Muhammad Haziq Zikri, 9, yang kini sedang dirawat di wad Hospital Raja Permaisuri Bainun (HRPB) menangis ketika panggilan video dibuat.
“Kami ahli keluarga sekarang ini bergilir-gilir menjaganya. Emosinya juga masih belum stabil dan dia masih trauma selepas kehilangan ibu bapa dan adik kandungnya,” katanya ringkas.

Gambar kenangan Mohd. Zairul dan isteri, Noratiqah bersama anak mereka Muhammad Haziq Zikri serta Nur Qaseh Damia.

Ibu bapa Muhammad Haziq Zikri iaitu Mohd. Zairul Mat Isa, 34, dan Noratiqah Abd. Hamid, 30, serta adiknya, Nur Qaseh Damia, 4, meninggal dunia di lokasi kejadian.
Tambah Mohd. Zakri, dua lagi anak sepupunya iaitu Firash Mikael Azrie Shah, 11, dan Mohd. Shafiq Azrie Shah, 16, pula kini sedang dirawat di Unit Rawatan Rapi (ICU) hospital sama.
Katanya, mereka berdua belum tahun yang ibu bapa mereka, Hasliza Mahmud, 40, dan Zulkifli Shuib, 49, serta adik mereka, Mohd. Alif Firdaus, 3, sudah meninggal dunia.

Kosmo! kelmarin melaporkan, dalam kejadian kira-kira pada pukul 5.30 petang itu, kenderaan pelbagai guna (MPV) jenis Perodua Alza dinaiki 10 penumpang daripada dua keluarga itu terbabas sebelum bertembung dengan sebuah treler tanpa muatan.
Kemalangan tragis tersebut menyebabkan tujuh daripada mereka termasuk ibu Mohd. Zakri, Fatimah Mat Isa, 68, meninggal dunia di lokasi kejadian. – K! ONLINE


Selangor 2 berada pada landasan tepat
Oleh MUHAMAD ARDIE PUTRA SUHAIMI

13 Ogos 2020, 9:34 pm
KETUA jurulatih Selangor 2, Michael Feichtenbeiner menyifatkan barisan pemain kini dalam keadaan terbaik dan cukup bersedia untuk kembali memulakan saingan Liga Premier 2020 pada 26 Ogos ini selepas menilai tiga aksi perlawanan persahabatan yang diharungi setakat ini.
Feichtenbeiner nyata berpuas hati dengan progres yang telah ditampilkan oleh setiap pemain bermula daripada perlawanan persahabatan pertama menentang UiTM FC, PJ City FC dan terbaharu berdepan Pahang semalam.
Meskipun tewas dalam dua perlawanan pertama, namun, skuad muda Selangor 2 berjaya mempamerkan peningkatan yang positif untuk menewaskan anak-anak buah Dollah Salleh dengan keputusan 3-2 di Stadium Majlis Bandaraya Petaling Jaya (MBPJ).
Namun, jelasnya keputusan aksi persahabatan bukanlah menjadi ukuran utama tetapi sekurang-kurangnya beliau dapat menilai tahap kecergasan barisan pemain selepas lebih empat bulan tidak beraksi di atas padang dan nyata kemampuan pasukan tidak menghampakan setakat ini.
“Saya setakat ini memang berpuas hati dengan apa yang telah mereka lakukan dalam tiga perlawanan pertama kerana pemain-pemain berjaya perbaiki prestasi dalam setiap perlawanan terutama selepas menang 3-2 ke atas Pahang.
“Apatah lagi, kami beraksi menentang pasukan Liga Super dan sememangnya ia cukup mencabar dan amat bagus untuk prestasi anak-anak buah saya agar mereka dapat mencabar kemampuan masing-masing sebelum aksi sebenar Liga Premier bermula.

“Saya boleh katakan, apa yang telah mereka lakukan dalam latihan selama ini termasuklah latihan secara sendiri ketika di rumah berjaya dipraktikkan dengan baik atas padang dan sememangnya kami sudah cukup bersedia untuk kembali beraksi, kurang daripada dua minggu ini,” jelasnya. – K! ONLINE


Malakat Grocer 812 buka cawangan di Putra Perdana
Oleh KOSMO!

13 Ogos 2020, 9:19 pm
KUALA LUMPUR – Selepas kira-kira dua bulan beroperasi di Malakat Mall, rangkaian pasar raya Malakat Grocer 812 yang sebelum ini dikenali dengan nama Raudhah Grocer meluaskan sayap perniagaan dengan pembukaan satu lagi cawangan yang bakal beroperasi pada Jumaat ini.
Malakat Grocer 812 Cawangan Taman Putra Perdana yang beroperasi di Lingkaran Putra Perdana Off Jalan Putra Perdana 5C, Puchong itu merupakan salah satu projek berimpak tinggi Malakat Mall yang diwujudkan sebagai pasaraya komuniti.
Pengasas Malakat Grocer 812, Mohd. Fadzil Hashim berkata, pembukaan pasar raya itu merupakan projek strategik yang bertujuan menyatukan kuasa ekonomi umat Islam secara berpusat.
“Fokus utama kita adalah untuk menyediakan ruang dan peluang kepada usahawan bumiputera khususnya usahawan muslim memasarkan produk mereka dalam komuniti setempat.
“Sama seperti perjuangan kita di Malakat Mall, Malakat Grocer 812 ini juga memberi peluang kepada orang ramai untuk berbelanja dan menjadi ‘pemilik’ pasaraya ini,” katanya kepada pemberita hari ini.
Mengulas lanjut, Mohd. Fadzil berkata, pemilikan bersama pasaraya komuniti itu boleh dilakukan melalui pembelian saham Koperasi Persatuan Pengguna Islam Malaysia (KoPPIM).

“Kami mengalu-alukan penduduk khususnya di Putra Perdana untuk bersama-sama berjuang melalui pemilikan saham KoPPIM, berbelanja dan menikmati agihan keuntungan,” katanya.
Tarikan utama di premis perniagaan ini adalah produk-produk keluaran usahawan kecil dan sederhana bumiputera yang terdapat di Malakat Grocer, Cyberjaya.
Selain menawarkan pelbagai barangan keperluan harian, pasar raya yang beroperasi setiap hari bermula dari pukul 8 pagi sehingga 12 tengah malam itu turut menawarkan dua kiosk makanan popular dari Malakat Mall iaitu Bunch-Oh 812 dan Tea Amo.
Bersempena pra pembukaan itu, Malakat Grocer 812 menawarkan pelbagai potongan harga istimewa termasuk ayam segar setengah ekor pada harga RM4.99; ikan Pelaling (50 sen seekor); bawang merah (RM1.65 sekilogram); ikan bilis (RM2 per 100 gram); bawang putih (RM2.85 per kg) dan ubi kentang (RM1.80 per kg). – K! ONLINE


Polis tahan remaja lelaki terbabit aktiviti penjualan syabu
Oleh KOSMO!

13 Ogos 2020, 9:23 pm
Oleh IVAN AMIRUL
KOTA KINABALU – Polis menahan seorang remaja lelaki berperanan sebagai ‘orang tengah’ bagi aktiviti penjualan syabu di Kampung Delima semalam.
Remaja berusia 13 tahun itu ditahan selepas polis memperoleh hasil maklumat serta risikan.
Ketua Polis Daerah Kota Kinabalu Asisten Komisioner Habibi Majinji berkata, pemeriksaan mendapati remaja berkenaan memiliki enam paket syabu seberat 5.74 gram yang dianggarkan bernilai RM574 berdasarkan harga pasaran semasa sewaktu ditahan.
“Hasil siasatan awal turut mendapati suspek mengaku menerima upah daripada hasil penjualan syabu di sekitar kampung terbabit.
“Siasatan juga menunjukkan suspek bukan warganegara tempatan dan dikehendaki berikutan pernah melarikan diri dari Pusat Tahanan Sementara (PTS) Manggatal pada 12 April lalu,” katanya dalam kenyataan media hari ini.

Habibi berkata, suspek kini ditahan reman bagi siasatan lanjut mengikut Seksyen 39A(1) Akta Dadah Berbahaya 1952 yang memperuntukkan hukuman penjara tidak kurang dua tahun dan tidak lebih 5 tahun.
Menurut Habibi, suspek juga boleh dikenakan hukuman tidak kurang tiga sebatan dan tidak lebih sembilan sebatan.
Sementara itu, Habibi menyatakan pihaknya akan terus mengenalpasti dan mengambil tindakan ke atas ahli sindiket pengedaran dadah di kawasan berkenaan. – K! ONLINE


Korea Utara tingkatkan langkah pencegahan Covid-19
Oleh KOSMO!

13 Ogos 2020, 10:09 pm
SEOUL – Pemeriksaan suhu badan, sanitasi tangan dan pelitup muka kini dikuat kuasa kepada pengguna sistem pengangkutan awam di Pyongyang pada ketika Korea Utara meningkatkan langkah mencegah penularan pandemik Covid-19.
Sebelum ini, Korea Utara mendakwa negara itu tidak mempunyai sebarang kes jangkitan koronavirus.
Bagaimanapun, pemerintah negara itu meningkatkan kawalan keselamatan ke tahap maksimum pada Julai lalu, melaporkan penemuan kes pertama disyaki Covid-19 di Korea Utara membabitkan seorang bekas pembelot yang pulang dari Korea Selatan.
Pyongyang belum mengesahkan sama ada individu itu positif Covid-19 setakat ini.

Beberapa gambar yang dikongsi sejak semalam menunjukkan penumpang memakai pelitup muka dan beratur menggunakan sanitasi tangan sebelum menaiki bas di Pyongyang.
Stesen kereta api di ibu kota Korea Utara, pelawat kelihatan memakai pelitup muka dan diperiksa suhu badan sebelum dibenarkan memasuki bangunan itu.

Di ruang menunggu, pihak berkuasa sibuk membuat semburan nyah kuman sebagai langkah berjaga-jaga.
“Kami menggandakan aktiviti propaganda yang ditetapkan mengikut kadar maksimum sistem darurat,” kata Jon Gyong Hui, seorang ketua doktor di stesen kereta api berkenaan.
Korea Utara menutup sempadan negara pada akhir Januari lalu, semasa virus pembunuh itu mula merebak di negara jiran, China. – AFP


Polis serbu dua pusat judi online di Penampang
Oleh KOSMO!

13 Ogos 2020, 9:01 pm
Oleh IVAN AMIRUL
PENAMPANG – Seramai lima individu termasuk pasangan suami isteri berusia antara 24 hingga 37 tahun ditahan dalam serbuan membabitkan dua pusat operasi perjudian berbeza di kondominium serta apartment terletak di Beverly Hill semalam.
Sindiket perjudian atas talian ‘Calling Centre’ diserbu kira-kira pukul 6 petang oleh sepasukan polis daripada Bahagian Siasatan Jenayah Ibu Pejabat Polis Daerah (IPD) Penampang selepas menerima maklumat berkaitan kegiatan perjudian berkenaan.
Ketua Polis Daerah Penampang, Deputi Superintendan Mohd. Haris Ibrahim berkata, siasatan mendapati kumpulan sindiket itu menyediakan pusat operasi perjudian atas talian dengan memilih kondominium bagi mengelakkan kegiatan haram mereka dikesan pihak berkuasa.
“Ketika serbuan, ahli sindiket terbabit sedang mengatur perjudian atas talian bernilai RM3,815.
“Polis turut merampas beberapa set komputer, komputer riba, 13 telefon bimbit dan perkakasan yang digunakan untuk operasi perjudian,” katanya ketika sidang akhbar hari ini.

Mohd. Haris berkata, sindiket berkenaan dipercayai memperoleh purata keuntungan sebanyak RM5,000 sehari dan purata bulanan mencecah RM150,000 selain dipercayai sudah beroperasi selama lima bulan dengan purata keuntungan RM750,000.
“Seorang lelaki yang bekerja sebagai pengusaha kolam udang dipercayai menjadi ketua sindiket ini manakala empat yang lain sebagai pekerja dengan kadar gaji RM1,200 sebulan.
“Semua tangkapan dan rampasan dibawa ke IPD Penampang untuk siasatan lanjut,” katanya.
Kes disiasat mengikut Seksyen 4(1)(c) Akta Rumah Judi Terbuka 1953 dan Seksyen 4(1)(g) Akta Rumah Judi Terbuka 1953. – K! ONLINE


[VIDEO] Luqman dah sampai Brussels
Oleh MUHAMMAD ZUHAILY BADLISHAH

13 Ogos 2020, 8:38 pm
KUALA LUMPUR – Penyerang muda sensasi negara, Luqman Hakim Shamsudin selamat tiba di Lapangan Terbang Antarabangsa Brussels sebentar tadi selepas ‘terbang’ ke bumi Belgium lewat malam semalam.
Pemain berusia 18 tahun dari Kota Bharu, Kelantan itu akan menjalani tempoh kuarantin wajib selama 14 hari sebelum menyertai sesi latihan kelab Liga Pro Belgium, KV Kortrijk.
Produk Akademi Mokhtar Dahari itu akan menggunakan jersi nombor 9 selepas Kortrijk mendedahkan perkara berkenaan dalam satu video yang telah dimuat naik dalam laman sosial Twitter kelab tersebut. – K! ONLINE

LUQMAN (kanan) menunjukkan jersi nombor 9 Kortrijk sambil diperhatikan Ketua Usaha Sementara Kedutaan Besar Malaysia ke Belgium, Prisheela Prakas. Kredit foto EL-EF SPORTS1


ATM terima permohonan maaf Asri Janggut
13 Ogos 2020, 6:28 pm
KUALA LUMPUR- Angkatan Tentera Malaysia (ATM) menerima permohonan maaf daripada pengasas Hot Burger Malaysia, Mohd. Asri Hamid susulan kenyataan kontroversinya.
Panglima Angkatan Tentera, Jeneral Tan Sri Affendi Buang menyifatkan kenyataan tersebut sebagai keterlaluan dan mengguris hati warga ATM terutama mereka yang muslim.
“Namun, sebagai seorang manusia biasa, sememangnya kita tidak terkecuali melakukan kesilapan.
“Oleh yang sedemikian, ATM mengambil pendekatan menerima permohonan maaf individu berkenaan yang disiarkan juga di media sosial PPIM pada 12 Ogos lalu,” katanya dalam satu kenyataan petang tadi.
Justeru, pihaknya berharap agar perkara seumpama itu tidak akan berulang dan menyeru masyarakat untuk tidak membangkitkan lagi perkara ini di khalayak umum bagi menjaga keharmonian semua.
Mohd. Asri yang lebih dikenali sebagai Asri Janggut memberikan gambaran negatif terhadap ATM dalam sebuah video yang tular dalam platform media sosial Persatuan Pengguna Islam Malaysia (PPIM) apabila menyatakan anggota ATM dan Polis tidak menjaga solat. -K! ONLINE


6,000 mohon rentas sempadan
Oleh MOHD SHARKAWI LONDING

13 Ogos 2020, 6:36 pm
JOHOR BAHRU – Jabatan Imigresen menerima 6,000 permohonan Pengaturan Ulang Alik Berkala (PCA) untuk rentas sempadan antara Malaysia dan Singapura sejak dibuka pada Isnin lalu.
Pengarah Imigresen Johor, Baharuddin Tahir berkata, sehingga hari ini juga pihaknya menerima 180 permohonan untuk Laluan Hijau Timbal Balik (RGL).
Pembukaan rentas sempadan menerusi RGL yang membabitkan perjalanan rentas bagi tujuan perniagaan dan rasmi manakala PCA pula bagi pemegang pas imigresen jangka panjang di kedua-dua negara tersebut.
Katanya, kuota kedua-dua permohonan itu didapati sudah penuh untuk tempoh tiga hari.
“Hal ini memandangkan kuota permohonan harian bagi PCA ditetapkan sebanyak 2,000 manakala RGL pula adalah 60.
“Keputusan permohonan merentas sempadan hanya diketahui sehari sebelum mereka memulakan perjalanan yang akan dimaklumkan menerusi emel,” katanya dalam sidang akhbar di sini hari ini.

Terdahulu, Tunku Mahkota Johor, Tunku Ismail Sultan Ibrahim berangkat untuk memeriksa prosedur operasi standard (SOP) dan protokol kesihatan awam Covid-19 untuk pembukaan sempadan di Kompleks Imigresen, Kastam dan Kuarantin (CIQ), Bangunan Sultan Iskandar (BSI).
Pergerakan rentas sempadan Malaysia dan Singapura menerusi RGL dan PCA dijangka dibuka seawal 17 Ogos ini.
Sebagai permulaan, mereka yang layak boleh menghantar permohonan masing-masing mulai Isnin lalu.- K! ONLINE


Ingkar perintah kuarantin akan dituduh
Oleh KOSMO!

13 Ogos 2020, 6:07 pm
Oleh NUR NAZLINA NADZARI
KANGAR – Mana-mana individu yang ditahan polis kerana ingkar perintah kuarantin boleh dituduh di mahkamah dan berdepan dengan hukuman penjara atau denda atau kedua-duanya sekali.
Ketua Polis Perlis, Datuk Surina Saad berkata, mereka yang ditahan itu tidak dikompaun dan dibebaskan dengan jaminan polis kerana masih dalam perintah kuarantin.
Walaubagaimanapun, kata beliau, pihaknya akan membuka kertas siasatan ke atas setiap pesalah sebelum dihadapkan ke mahkamah untuk pertuduhan.
“Kita tidak kompaun tetapi mereka akan dituduh di bawah Seksyen 269 Kanun Keseksaan dan Seksyen 22(b) Akta Pencegahan dan Pengawalan Penyakit Berjangkit 1988.
“Sebaik sahaja siasatan lengkap dan perintah kuarantin ke atas mereka berakhir, kita akan tuduh di mahkamah dan hukuman akan dijatuhkan,” katanya ketika dihubungi di sini hari ini.

Sehingga semalam, seramai empat individu termasuk dua individu keluar ke Lembaga Hasil Dalam Negeri (LHDN) Cawangan Kangar di sini ditahan polis.
Dalam pada itu, Ahli Dewan Undangan Negeri (ADUN) Sanglang, Mohd. Shukri Ramli merayu kepada penduduk di kawasan perintah kawalan pergerakan supaya tidak keluar dari kawasan tersebut demi keselamatan semua. – K! ONLINE


Selangor kutip cukai pelancongan RM21.8 juta
Oleh KOSMO!

13 Ogos 2020, 6:56 pm
Oleh NOR AZIHAN MD. GHAZALI
SHAH ALAM – Selangor mencatatkan kutipan cukai pelancongan sebanyak RM21.8 juta pada tahun lalu.
Pengurus Besar Tourism Selangor, Azrul Shah Mohamad berkata, pengiraan cukai itu termasuk kos yang dikenakan kepada pelancong yang menginap di hotel dan juga kos yang dimasukkan dalam perkhidmatan.
“Cukai tersebut bertujuan untuk menjana dana dalam usaha menyokong pembangunan industri pelancongan di negeri ini.
“Cukai pelancongan digunakan bagi proses mengindahkan dan mencantikan kawasan tumpuan pelancongan seterusnya memberikan perkhidmatan yang lebih baik kepada pengunjung,” katanya pada sidang akhbar kejohanan Golf Classic di Kota Permai Golf dan Country Club di sini hari ini.
Turut hadir Pengurus Besar Liberty Golf Services, Eushen Ng.

Ketika ditanya berhubung kadar perolehan cukai untuk negeri ini selepas sektor pelancongan terjejas akibat Covid-19, beliau menjelaskan cukai pelancongan dikecualikan sehingga Jun tahun depan.
“Saya difahamkan pengecualian cukai oleh kerajaan itu sebagai inisiatif dalam usaha mengggalakkan pelancongan domestik yang turut terjejas ekoran wabak itu.
“Cukai kita masih bergantung kepada arahan daripada Kementerian Pelancongan, Seni dan Budaya (MOTAC) dan Tourism Malaysia. Bagaimanapun, Pihak Berkuasa Tempatan (PBT) masih mengutip cukai daripada pemain industri pelancongan,” katanya. -K!ONLINE


15 kes positif, satu kluster baharu dikesan
Oleh NOR IDAYU BOSRO

13 Ogos 2020, 5:57 pm
PUTRAJAYA – Kluster Tawar di Baling, Kedah dikenal pasti sebagai satu kluster baharu dengan sembilan kes jangkitan Covid-19 dikesan hari ini sekali gus menjadikan jumlah keseluruhan kes positif di Malaysia adalah sebanyak 9,129 dengan 183 kes aktif dengan kebolehjangkitan.
Ketua Pengarah Kesihatan, Datuk Dr. Noor Hisham Abdullah berkata, kesemua sembilan kes itu melibatkan wargangera dengan kes pertama dikesan positif pada 11 Ogos lalu.
Beliau berkata, kes pertama iaitu kes 9,113 adalah lelaki warganegara yang mempunyai sejarah menghadiri upacara memperingati kematian ahli keluarga dari 31 Julai hingga 1 Ogos lalu dan dihadiri oleh 30 orang tetamu.
“Mangsa mengalami sakit dada serta demam pada 8 Ogos sebelum mendapatkan rawatan di sebuah pusat perubatan.
“Saringan Covid-19 dijalankan pada 8 Ogos sebelum mangsa dikesan positif pada 11 Ogos lalu,” katanya pada sidang akhbar di sini hari ini. -K! ONLINE


Empat rumah diserbu jual air ketum
Oleh KOSMO!

13 Ogos 2020, 8:25 pm
Oleh NOR SHAFAWATI YUP
PORT DICKSON – Sindiket yang dikesan menjual rokok seludup, air ketum dan menjalankan kegiatan judi atas talian terbongkar selepas pihak polis menyerbu empat buah rumah di Taman Politeknik Port Dickson di sini petang kelmarin.
Ketua Polis Daerah Port Dickson, Superintendan Aidi Mohamed berkata, dalam serbuan pada pukul 6.30 petang di rumah teres setingkat itu, polis menemui dapur bersama tiga periuk besar yang dipercayai digunakan untuk memproses ketum selain ratusan air ketum yang telah siap diproses.
“Selain itu, pihak polis turut menemui rokok pelbagai jenama yang disimpan di dalam rumah, bonet kereta serta yang dipamerkan secara terbuka di sebuah gerai berhadapan rumah berkenaan.
“Dalam serbuan tersebut seramai enam orang telah ditahan iaitu seorang lelaki tempatan, tiga lelaki warga Indonesia dan masing-masing seorang lelaki warga Sri Lanka dan seorang perempuan Indonesia,” katanya dalam satu kenyataan di sini semalam.
Menurut Aidi Sham, operasi mengejut hasil aduan orang awam itu bermula di sebuah gerai berhadapan rumah suspek warga tempatan yang dikesan menjual rokok seludup secara terbuka.

“Polis kemudian menahan lelaki itu bersama seorang lelaki Indonesia yang dipercayai turut terlibat dalam judi atas talian.
“Hasil maklumat daripada suspek, polis turut menemui empat buah kotak berisi rokok seludup dalam sebuah kereta Mercedes Benz lama,” katanya.
Jelas beliau, dalam masa sama polis turut dibawa ke sebuah rumah kosong tidak jauh dari situ yang dipercayai menjadi lokasi simpanan rokok seludup sebelum menemui 480 karton rokok pelbagai jenama dianggaran bernilai RM25,000.
“Pemeriksaan lanjut turut menemui 170 bungkusan air ketum siap diproses yang kemudiannya membawa polis ke sebuah rumah kosong yang dijadikan tempat pemprosesan,” katanya.
Tambah beliau, secara keseluruhan polis telah merampas wang tunai berjumlah RM4,979, 480 karton rokok seludup bernilai RM25,000 dan air ketum bernilai RM1,700 berserta tujuh buah telefon bimbit dan dua keping pasport yang telah tamat tempoh dalam operasi yang berakhir pukul 11 malam semalam.
Kes disiasat mengikut Seksyen 4B (a) Akta Rumah Judi Terbuka 1953, Seksyen 135 (d) Akta Kastam 1967, Seksyen 30 (3) Akta Racun 1952 dan Seksyen 6(1), dan 15(1)(c) Akta Imigresen 1959/60. – K! ONLINE


Tiada kluster mahkamah setakat ini – KP Kesihatan
Oleh NOR IDAYU BOSRO

13 Ogos 2020, 7:10 pm
PUTRAJAYA – Tiada laporan peningkatan kes secara mendadak diterima membabitkan perhimpunan solidariti penyokong bekas Perdana Menteri, Datuk Seri Najib Razak di Kompleks Mahkamah Kuala Lumpur pada 28 Julai lalu
Ketua Pengarah Kesihatan, Datuk Dr. Noor Hisham Abdullah berkata, kes jangkitan baharu yang dikesan buat masa ini membabitkan kes perhimpunan semasa perayaan Aidilaha melibatkan Kluster Sivagangga, Kurau dan Meranti.
“Kita tidak lihat ada trend kes meningkat secara mendadak berkaitan perhimpunan tersebut.
“Namun begitu, KKM akan terus menjalankan pemantauan setiap masa,” katanya pada sidang akhbar di sini hari ini.
Kementerian Kesihatan sebelum ini memaklumakan pihaknya ada tempoh dua minggu untuk melihat jika ada pertambahan kes jangkitan Covid-19 berikutan perhimpunan di kompleks mahkamah itu.
Sementara itu, Noor Hisham memberitahu, seorang pelajar di sebuah sekolah di Lembah Pantai didapati negatif selepas ujian pengesahan Covid-19 diulang sebanyak dua kali dalam tempoh 24 jam.

Katanya, tindakan proaktif saringan kontak rapat telah dijalankan ke atas 54 individu melibatkan 42 di sekolah menengah kebangsaan selain empat ahli keluarga, lima rakan keluarga dan tiga anggota kesihatan.
“Kesemua ujian pengesahan Covid-19 untuk 54 individu ini adalah negatif,” katanya -K! ONLINE


Suami isteri buka gelang pink ditahan
Oleh KOSMO!

13 Ogos 2020, 6:42 pm
Oleh MOHD. RIFAAT ABD. HAMID
KUALA NERANG – Sepasang warga emas dari Kampung Ulu, Padang Sanai dekat sini ditahan kerana ingkar perintah kuarantin selepas bertindak keluar dari kawasan Perintah Kawalan Pergerakan Diperketatkan (PKPD) Secara Pentadbiran (Temco) pada minggu lalu.
Ketua Polis Daerah Padang Terap, Deputi Superintendan Mulkiaman Manzar memberitahu, pasangan itu dipercayai keluar dari kawasan PKPD dengan menggunakan lorong tikus.
“Mereka bertindak menanggalkan gelang merah jambu dan putih sebelum menaiki motosikal menghala ke pekan Kuala Nerang,” katanya pada sidang akhbar di Ibu Pejabat Polis Daerah Padang Terap di sini hari ini.
Kata beliau, pada masa sama kakitangan Pejabat Kesihatan Daerah Padang Terap membuat pemeriksaan di rumah pasangan itu dan mendapati mereka tiada di rumah.
“Polis kemudian menahan pasangan suami isteri itu selepas mereka membatalkan hasrat ke Pekan Kuala Nerang dengan berpatah balik ke rumah,” ujarnya.

Menurut Mulkiaman, perbuatan pasangan terbabit menyebabkan mereka ditahan dan akan dituduh mengikut Seksyen 269 Kanun Keseksaan yang memperuntukkan hukuman penjara enam bulan atau denda atau kedua-duanya sekali.
“Siasatan juga dibuat mengikut Seksyen 15 Akta Pencegahan dan Pengawalan Penyakit Berjangkit 1988 (Akta 342) yang memperuntukkan hukuman penjara dua tahun atau denda atau kedua-duanya sekali,” jelasnya. – K! ONLINE


Gadis dicekup miliki ketum, ubat batuk
Oleh KOSMO!

13 Ogos 2020, 6:50 pm
Oleh YATIMIN ABDULLAH
TUMPAT – Seorang gadis dicekup bersama air dan daun ketum, ubat batuk dan pil Nitrazepam dalam serbuan di sebuah rumah di Wakaf Bharu malam tadi.
Ketua Polis Tumpat, Superintendan Ab. Rashid Mat Daud berkata, gadis berusia 20-an dicekup ketika dia berada di ruang tamu rumah terbabit pada pukul 10 malam itu.
Menurutnya, hasil pemeriksaan lanjut di sekitar rumah suspek membawa kepada penemuan 151 bungkusan air ketum dan 61 balutan plastik mengandungi daun ketum.
“Selain itu, kita turut temui 70 botol kodein dan 940 biji pil jenis Nitrazepam.
“Hasil ujian saringan air kencing mendapati suspek negatif dan tiada rekod lampau,” katanya pada sidang akhbar di Ibu Pejabat Polis Daerah Tumpat di sini hari ini.

Ab. Rashid memberitahu, nilai keseluruhan rampas dianggarkan berjumlah RM3,168.
Katanya, kes disiasat di bawah Seksyen 12(2) Akta Dadah Berbahaya (ADB) 1952 dan Seksyen 30(3) Akta Racun 1952.
Terdahulu Ab. Rashid berkata, dalam Op Tapis Bersepadu itu, pihaknya berjaya menahan seorang lelaki yang dipercayai bertindak sebagai pengedar duan ketum.
Katanya, suspek berusia 47 tahun itu dicekup dalam serbuan di Kampung Pasir Puteh, Chabang Empat di sini semalam.
“Dalam serbuan pukul 2.30 petang itu Polis turut merampas wang tunai berjumlah RM62,230 yang dipercayai hasil jualan daun ketum.
“Kita juga turut merampas 27 kilogram (kg) daun ketum yang dianggarkan bernilai RM1,080. Kes disiasat bawah Seksyen 30 (3) Akta Racun 1952,” ujarnya.
Katanya, kesemua mereka ditahan reman selama empat hari bermula hari ini sehingga 16 Ogos untuk sisatan lanjut. – K! ONLINE


Pelabuhan Tripoli ganti Beirut
Oleh KOSMO!

13 Ogos 2020, 8:17 pm
TRIPOLI – Bandar pelabuhan utara Lebanon, Tripoli sedang bersiap sedia untuk berperanan sebagai pangkalan sementara bagi menggantikan Beirut yang musnah akibat insiden letupan besar pada minggu lalu, menurut pihak berkuasa hari ini.
Kapasiti pelabuhan Tripoli adalah lebih kecil berbanding saiz pelabuhan di ibu negara Lebanon, berperanan sebagai lokasi transit sumber makanan dan bahan import lain.
Satu kejadian kebakaran di pelabuhan Beirut pada 4 Ogos lalu dikaitkan dengan simpanan stok bahan kimia ammonium nitrat dalam kuantiti besar turut mengakibatkan letupan luar biasa yang meranapkan sebahagian besar bandar itu serta meragut 171 nyawa.
Selepas kejadian bencana itu, Majlis Pertahanan Agung Lebanon mengarahkan pelabuhan Tripoli bersiap sedia untuk ‘operasi import dan eksport’.
“Pelabuhan Tripoli boleh menggantikan Beirut bagi satu tempoh sementara, sehingga pelabuhan (Beirut) kembali beroperasi semula,” kata Pengarah Pelabuhan Tripoli, Ahmad Tamer kepada agensi berita AFP.

Beberapa pelabuhan kecil seperti di Saida dan Tyre boleh menyumbang ke arah usaha tersebut tetapi terbatas akibat faktor kapasiti selain tidak membenarkan kapal-kapal laut bersaiz besar untuk berlabuh.

Lebanon bergantung kepada 85 peratus sumber import bahan makanan yang diperlukan dan Program Makanan Dunia Pertubuhan Bangsa-Bangsa Bersatu (PBB) pernah memberi amaran bahawa kemusnahan pelabuhan utama boleh memburukkan lagi keadaan semasa di Lebanon.
Ahmad berkata, sebanyak tujuh kapal yang dalam perjalanan ke Beirut pada hari tragedi diarah mengubah laluan ke pelabuhan Tripoli untuk menurunkan kargo bekalan.
Beliau berkata, sebelum letupan berlaku, pelabuhan Tripoli hanya beroperasi pada kadar 40 peratus dengan mengendalikan 2 juta tan bahan import setahun. Pelabuhan itu mampu menguruskan kapasiti import maksimum 5 juta tan metrik. – AFP


184 ditahan ingkar PKPP
Oleh AHMAD SHAHERMAN SHAMSURI

13 Ogos 2020, 4:43 pm
KUALA LUMPUR – Seramai 184 individu atas kesalahan ingkar arahan Perintah Kawalan Pergerakan Pemulihan (PKPP) di seluruh negara semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, seramai 49 individu telah direman dan 135 individu lagi dikenakan kompaun.
Beliau berkata, pasukan Task Force Operasi Pematuhan telah membuat 67,090 pemeriksaan bagi memantau dan menguatkuasa pematuhan prosedur operasi standard (SOP) PKPP.
“Sebanyak 4,112 pasar raya, 6,164 restoran serta 2,626 penjaja, dan 2,286 pasar awam telah diperiksa.
“Turut diperiksa, 4,201 tempat ibadah serta 1,607 tempat riadah,” katanya dalam satu kenyataan di sini hari ini. – K! ONLINE


MKN Sabah usir 400 PATI pulang ke Filipina
Oleh KOSMO!

13 Ogos 2020, 5:34 pm
Oleh IVAN AMIRUL
SANDAKAN – Seramai 400 orang pendatang asing tanpa izin (PATI) warganegara Filipina diusir ke negara asal dengan menaiki kapal laut daripada pelabuhan Sandakan ke Zamboanga, Filipina semalam.
Pengusiran berkenaan adalah siri ke-23 yang dilaksanakan menerusi jalan laut bagi tahun ini melibatkan PATI Filipina dan Indonesia.
Pelaksanaan pengusiran terbabit sekaligus menjadikan jumlah keseluruhan pengusiran PATI sepanjang tahun 2020 adalah seramai 5,645 orang.
Pengarah Keselamatan Negeri Majlis Keselamatan Negara (MKN) Sabah, Sharifah Sitti Saleha Habib Yussof berkata, semua PATI yang dihantar pulang sudah dipastikan berada dalam keadaan sihat untuk diusir sebagai langkah berkenaan ialah salah satu usaha bagi memutuskan rantaikan jangkitan Covid-19.
“Semua tahanan juga wajib menjalani ujian saringan Covid-19 sebelum diusir dan mereka harus mengamalkan penjagaan kebersihan sepanjang proses pengusiran berlangsung.

“Sekiranya terdapat tahanan yang sakit, mereka akan menjalani rawatan sewajarnya terlebih dahulu,” katanya dalam kenyataan akhbar hari ini. – K! ONLINE


Liga M bermula 26 Ogos ini
Oleh AHMAD SHAHERMAN SHAMSURI

13 Ogos 2020, 5:20 pm
KUALA LUMPUR – Perlawanan bola sepak Liga Malaysia (Liga-M) kekal bermula pada 26 Ogos 2020 ini.
Menteri Kanan Keselamatan, Datuk Seri Ismail Sabri Yaakob berkata, keputusan diambil setelah mengambil kira nasihat Kementerian Kesihatan dan pihak penganjur perlu memastikan semua garis panduan yang ditetapkan dipatuhi.
Bagaimanapun kata Ismail Sabri, semua perlawanan akan berlangsung tanpa kehadiran penonton.
“Sebelum ini, ramai yang keliru sama ada Liga Malaysia diteruskan atau tidak. Kita telah putuskan ia kekal (berlangsuung) dan Persatuan Bola Sepak Malaysia (FAM) tetapkan ia akan bermula 26 Ogos.
“Bagaimanapun, kita benarkan perlawanan itu dilangsungkan tanpa kehadiran penonton. Jika ada sebarang perubahan kita akan maklumkan,”katanya pada sidang akhbar di sini hari ini.-K! ONLINE


Operasi Benteng tahan 3,137 PATI
Oleh AHMAD SHAHERMAN SHAMSURI

13 Ogos 2020, 5:07 pm
KUALA LUMPUR – Operasi Benteng yang dijalankan sejak 1 Mei lalu sehingga semalam telah berjaya menahan 3,137 orang pendatang asing tanpa izin (PATI) di seluruh sempadan negara.
Menteri Kanan Keselamatan, Datuk Seri Ismail Sabri Yaakob berkata, operasi bersepadu melibatkan beberapa agensi penguat kuasaan itu yang turut menahan 629 orang tekong dan 167 penyeludup bersama 126 bot dan kapal serta 314 kenderaan.
“Semalam, Polis Diraja Malaysia (PDRM) telah membuat 77 sekatan jalan raya sempena Operasi Benteng dan memeriksa 35,520 kenderaan bagi mengekang kemasukan PATI terutamanya di lorong-lorong tikus.
“Hasilnya, PDRM telah berjaya menahan 14 warganegara asing atas kesalahan imigresen,” katanya dalam satu kenyataan di sini hari ini.
Jelas Ismail Sabri, kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan tidak akan berkompromi terhadap mereka yang terlibat dalam penyeludupan masuk PATI. – K! ONLINE


Tudung termahal RM100,000
Oleh SAIRUL ZAMRI MISRANI

13 Ogos 2020, 4:22 pm
KUALA LUMPUR – Syarikat hijab mewah tempatan, Bawal Exclusive (BE) memperkenalkan tudung bernilai RM100,000 sekali gus diiktiraf Malaysia Book of Records sebagai tudung termahal di dunia hari ini.
Pengasas BE, Haliza Maysuri berkata, tudung tersebut merupakan pemberian khas Swarovski kepada BE sebagai tanda penghargaan kerana menjadi antara pemborong terbesar dunia.
“Pemberian ini juga bersempena pembukaan butik BE terbaharu di Puchong, Selangor September nanti dan sempena meraikan ulang tahun Swarovski ke-125 tahun ini,” katanya dalam sidang akhbar memperkenalkan tudung bawal termahal di dunia bernilai RM100,000 di sini sebentar tadi.
Tudung tersebut ditaburi 7,512 kristal Swarovski dan mengambil masa selama 320 jam untuk disiapkan seramai 12 pekerja. – K! ONLINE


13 bekas calon Parlimen dan DUN Bersatu keluar parti
Oleh KOSMO!

13 Ogos 2020, 4:39 pm
Oleh MOHD. HUSNI MOHD. NOOR
PUTRAJAYA – Seramai 13 bekas calon Parlimen dan Dewan Undangan Negeri (DUN) dari Parti Pribumi Bersatu Malaysia (Bersatu) dari empat buah negeri mengisytiharkan keluar parti berkuatkuasa hari ini.
Jurucakap wakil berkenaan, Datuk Dr. Mohd. Faudzi Musa berkata, keputusan itu dibuat atas kapasiti peribadi dan bukan atas desakan mana-mana pihak.
Beliau yang juga bekas calon Bersatu Parlimen Setiu, Terengganu berkata, buat masa ini pihaknya belum membuat keputusan untuk menyertai mana-mana parti sebaliknya bertindak sebagai pemerhati politik sahaja.
“Hari ini kita umum keluar parti dan pada masa sama kekal berprinsip tidak menyokong mana-mana parti dalam Perikatan Nasional (PN),” katanya pada sidang akhbar pengumuman keluar parti di sini hari ini.
Antara bekas calon Bersatu Parlimen yang keluar parti hari ini adalah Azran Deraman (Jeli),
Datuk Wan Nazari Wan Jusoh (Besut), Prof. Dr. Salihuddin Radin Sumadi (Pasir Salak), Mohamad Rafidee Hassim (Kuala Krau), Datuk Khairil Anuar Akhiruddin (Larut) dan calon Dewan Undangan Negeri (Dun) Bersatu Kuala Besut, Dr. Che Ku Hashim Che Ku Mat.

Katanya, pihaknya juga mendesak supaya Parlimen segera dibubarkan bagi memberi peluang kepada rakyat memilih semula Kerajaan Persekutuan yang baharu.
Ditanya sama ada beliau bersama yang lain akan menyertai parti Pejuang yang diterajui bekas Perdana Menteri Tun Dr. Mahathir Mohamad, Mohd. Faudzi berkata, buat masa ini, pihaknya masih memerlukan masa untuk memilih parti yang sesuai dan terbaik. – K! ONLINE


Pelajar kolej rugi RM1,890 ditipu sindiket
Oleh KOSMO!

13 Ogos 2020, 4:26 pm
Oleh SITI NUR MAS ERAH AMRAN
SEBERANG PERAI – Seorang pelajar kolej kerugian RM1,890 selepas diperdaya sindiket penjualan pelitup muka di sini semalam.
Kejadian bermula apabila mangsa yang berusia 19 tahun melayari laman sosial Facebook sebelum tertarik dengan iklan jualan 50 keping pelitup muka yang dijual dengan harga hanya RM9 sekotak.
Ketua Polis Daerah Seberang Perai Utara (SPU) Asisten Komisioner Noorzainy Mohd. Noor, berkata mangsa kemudiannya menghubungi suspek menerusi aplikasi Whatsapp dan membuat tempahan sebanyak 200 kotak pelitup muka yang berjumlah RM 1,800.
“Suspek berjanji pelitup muka yang dipesan akan sampai dalam tempoh 3 hari selepas pembayaran dibuat namun sehingga kini mangsa tidak menerimanya.
“Mangsa menyedari dirinya selepas suspek gagal dihubungi sebelum tampil membuat laporan polis semalam,” katanya kepada pemberita di sini hari ini.

Mengulas lanjut beliau berkata hasil semakan mendapati akaun bank yang diberikan oleh pihak penjual turut terlibat dengan lima kes penipuan menggunakan modus operandi yang sama.
“Sehingga kini, sebanyak 13 kertas siasatan berkaitan penipuan penjualan pelitup muka bagi daerah ini sudah dibuka membabitkan kerugian sebanyak RM 68,935,” katanya. – K! ONLINE


Polis Perak lupus dadah lebih RM1 juta
Oleh KOSMO!

13 Ogos 2020, 5:12 pm
Oleh ZAKI SALLEH
IPOH – Pelbagai jenis dadah bernilai RM1.04 juta yang dirampas akan dilupuskan oleh Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Perak hari ini.
Pelupusan tersebut dilakukan di Pusat Pelupusan Sisa Pepejal Kualiti Alam Sdn. Bhd. Bukit Pelanduk, Port Dickson, Negeri Sembilan.
Dadah yang dilupuskan terdiri daripada syabu, heroin, ganja, eramin 5, ketamine, pil ecstacy dan psikotropik, ubat batuk dan lain-lain.
Program pelupusan tersebut disaksikan Timbalan Ketua Polis negeri Perak, Datuk Goh Boon Keng. Hadir sama Ketua JSJN negeri Perak, Asisten Komisioner Lee King Chuan.
IPK Perak dalam satu kenyataan memberitahu, kesemua dadah berkenaan merupakan rampasan sejak tahun 1999 hingga tahun ini yang telah selesai perbicaraan melibatkan 3,153 kertas siasatan.

“Pelupusan juga dilakukan setelah mendapat arahan daripada mahkamah untuk dilupuskan,” ujar kenyataan tersebut. – K! ONLINE


Polis rampas 2.36 juta batang rokok seludup
Oleh KOSMO!

13 Ogos 2020, 4:57 pm
Oleh YATIMIN ABDULLAH
TUMPAT – Polis Diraja Malaysia (PDRM) merampas sebanyak 2.36 juta batang rokok seludup yang dianggarkan bernilai RM590,000 selepas berjaya menahan sebuah lori di Simpang Empat Kampung Besut di sini awal pagi tadi.
Ketua Polis Daerah Tumpat, Superintendan Ab. Rashid Mat Daud berkata, lori yang sarat membawa 11,800 karton rokok seludup itu ditahan pada pukul 4.30 pagi.
“Bertindak atas maklumat, sepasukan anggota polis telah berjaya menahan lori tersebut yang ketika itu dipercayai dalam perjalanan keluar untuk menghantar rokok tersebut.
“Hasil pemeriksaan lanjut keatas lori tersebut membawa kepada penemuan sebanyak 236 kotak yang mengandungi rokok seludup,” katanya pada sidang akhbar di Ibu Pejabat Polis Daerah Tumpat di sini hari ini.
Ab Rashid memberitahu, siasatan awal mendapati kesemua rokok-rokok tersebut dipercayai untuk pasaran sekitar luar daerah Tumpat.

Katanya, bagaimanapun, polis masih lagi menjalankan siasatan lanjut berhubung perkara tersebut.
“Kedua-dua suspek iaitu pemandu dan kelindan lori merupakan penganggur selain mereka juga mempunyai rekod jenayah lampau berkaitan dadah.
“Nilai rampasan keseluruhan rokok dan kenderaan dianggar berjumlah RM640,000,” ujarnya.
Katanya, kes disiasat bawah Seksyen 135 (1) Akta Kastam 1967. – K!ONLINE


Pengacara lelaki didakwa ugut bekas teman wanita
Oleh NUZULSHAM SHAMSUDDIN

13 Ogos 2020, 4:24 pm
KUALA LUMPUR – Seorang pengacara lelaki antarabangsa terkenal didakwa di Mahkamah Majistret di sini sebentar tadi atas pertuduhan membuat ugutan jenayah terhadap bekas teman wanitanya dua tahun lalu.
Bagaimanapun tertuduh Joey James Ghazlan ,40, atau lebih dikenali sebagai Joey G mengaku tidak bersalah selepas pertuduhan dibacakan terhadapnya dalam bahasa Inggeris di hadapan Majistret Wong Chai Sia.
Mengikut pertuduhan, Joey G didakwa melakukan ugutan jenayah terhadap Patricia Sue Lin dengan cara menghantar e-mel ugutan dengan tujuan untuk menakutkan Patricia.
Kesalahan itu didakwa dilakukan di sebuah unit Kondominium di The Capers, Sentul di sini pukul 2.19 pagi pada 19 Mei 2018.
Berikutan itu pertuduhan dikemukakan mengikut Seksyen 506 Kanun Keseksaan yang memperuntukkan hukuman penjara maksimum dua tahun atau denda atau kedua-duanya jika sabit kesalahan.
Terdahulu Timbalan Pendakwa Raya Wan Ahmad Hakimi Wan Ahmad Jaafar tidak menawarkan sebarang jaminan terhadap tertuduh kerana kesalahan tersebut tidak boleh jamin.

“Selain itu terdapat kemungkinan tertuduh menganggu saksi pendakwaan, pengadu dan keluarganya,” kata Wan Ahmad.
Bagaimanapun peguam K.Shalvin memohon mahkamah membenarkan tertuduh diikat jamin termasuk akan mematuhi segala syarat yang akan ditetapkan seperti pasport diserahkan kepada mahkamah dan melapor diri di balai polis sekiranya tertuduh dibenarkan ikat jamin.
Selepas mendengar permohonan kedua-dua belah pihak Chai Sia membenarkan tertuduh diikat jamin sebanyak RM4,000 dengan dua orang penjamin termasuk syarat tambahan pasport diserahkan kepada mahkamah dan tertuduh dilarang menganggu saksi-saksi pendakwaan.
Selain itu, syarat lain yang ditetapkan ialah tertuduh tidak dibenarkan menganggu pengadu dan keluargannya serta perlu melapor diri di balai polis berdekatan sekali sebulan sehingga kes selesai.
Mahkamah kemudian menetapkan 17 September depan untuk sebutan semula kes dan serahan dokumen. – K! ONLINE


Sejam tangkap ular sawa agresif
Oleh KOSMO!

13 Ogos 2020, 3:34 pm
Oleh ISKANDAR SHAH MOHAMED
KUALA SELANGOR – Anggota Angkatan Pertahanan Awam (APM) terpaksa mengambil masa lebih sejam untuk menangkap seekor ular sawa batik sepanjang enam meter di sebuah tokong di Jalan Raja Musa di sini, awal pagi tadi.
Kesulitan itu dihadapi berikutan reptilia jantan seberat 20 kilogram (kg) tersebut bertindak agresif ketika operasi tangkapan dilakukan kira-kira pukul 1.42 pagi.
Pegawai Pertahanan Awam Kuala Selangor, Kapten (PA) Shaiful Azril Zainal berkata, pihaknya bergegas ke lokasi kejadian sejurus menerima panggilan kecemasan daripada penjaga tokong itu.
Katanya, setiba di lokasi kejadian didapati ular tersebut berada di tempat meletak kayu tokong tersebut.
“Ular itu didapati bertindak agresif dan membelitkan tubuhnya pada kayu sehingga terpaksa mengambil masa lebih sejam dengan menggunakan alat penjerut.

“Reptilia itu kemudiannya telah diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut,” katanya ketika dihubungi di sini hari ini.
Kata Shaiful Azril, pihaknya menasihatkan orang ramai tidak mengambil tindakan sendiri terutama berdepan dengan ular yang boleh memudaratkan diri termasuk keluarga.
“Orang awam yang mempunyai kes kecemasan boleh menghubungi kes talian kecemasan 999 atau Pusat Kawalan Operasi Daerah (PKOD) Kuala Selangor di talian 03-32896225,” jelasnya. -K!ONLINE


Misi cari kanak-kanak disambar buaya diteruskan
Oleh KOSMO!

13 Ogos 2020, 3:00 pm
Oleh IIVAN AMIRUL
KINABATANGAN – Seramai 35 anggota penyelamat daripada pelbagai agensi meneruskan usaha pencarian kanak-kanak lelaki dipercayai disambar buaya ketika mandi di Sungai Kinabatangan berhampiran Kampung Mubibbah Hujung semalam.
Pegawai Angkatan Pertahanan Awam Malaysia (APM) Kinabatangan, Kapten Ahmad Roslan Mohd Kamel berkata, tiga bot bersama dua bot orang kampung melaksanakan pencarian yang sudah memasuki hari kedua.
“Kita juga mendapat bantuan bot daripada JHL dan Sawit Sabah untuk usaha pencarian, namun masih belum menemui mangsa,” katanya kepada pemberita menerusi kenyataan akhbar hari ini.
Terdahulu,mangsa, Asmin Abdullah, 8 tahun, dikatakan mandi sambil menemani bapanya menurunkan perahu di sungai itu sebelum disambar seekor buaya dalam kejadian kira-kira pukul 10 pagi. – K! ONLINE


Atlet angkat berat Kelantan maut kemalangan
Oleh KOSMO!

13 Ogos 2020, 3:37 pm
Oleh ROSLIZA MOHAMED dan ZULHANIFA SIDEK
KOTA BHARU – Atlet angkat berat Kelantan maut selepas lori yang dinaikinya bersama pemandu hilang kawalan dalam kejadian di Jalan Perol – Peringat, Kampung Padang Mengkali di sini hari ini.
Mangsa, Mohamad Alif Haiman Othman,22, merupakan pemenang pingat Perak acara angkat berat kategori 150 kilogram pada temasya Sukan Malaysia (Sukma) ke-19 di Perak dua tahun lalu maut ditempat kejadian akibat kecederaan parah di kepala.
Mangsa bekerja sambilan sebagai kelindan lori manakala pemandunya, Mat Hafizi Mat Ghani, 29, hanya mengalami kecederaan.
Ketua Jabatan Siasatan Penguatkuasaan Trafik (JSPT) Kelantan, Superintendan Mohd. Zamri Mohd. Rowi berkata, kejadian berlaku pada pukul 8.30 pagi tadi.
Menurutnya, lori jenis Isuzu yang dinaiki kedua-dua mangsa sedang dalam perjalanan dari Perol menghala ke Peringat untuk mengambil ayam di Padang Kala di sini.

“Apabila tiba di lokasi kejadian, lori itu telah hilang kawalan sebelum merempuh tiang penghadang di kiri jambatan menyebabkan kenderaan dinaiki mereka terbalik.
“Insiden itu mengakibatkan Mohamad Alif yang berada di tempat duduk penumpang telah tercampak ke tingkap sebelah pemandu dan tersepit di dalam lori,” katanya ketika dihubungi di sini, hari ini.
Mohd. Zamri berkata, Mohamad Alif disahkan meninggal dunia di tempat kejadian akibat kecederaan parah.
Katanya, Hafizi pula dibawa ke Hospital Universiti Sains Malaysia dekat Kubang Kerian untuk rawatan lanjut.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


MBI roboh kedai haram
Oleh KOSMO!

13 Ogos 2020, 3:05 pm
Oleh ZAKI SALLEH
IPOH – Majlis Bandaraya Ipoh (MBI) telah melakukan operasi meroboh struktur usang di Jalan Silang, Pekan Chemor dekat sini hari ini.
Tindakan tersebut dibuat susulan pemberian notis kepada pemilik supaya merobohkan struktur tersebut yang dibina secara haram.
Datuk Bandar, Datuk Rumaizi Baharin berkata, operasi yang bermula pukul 9 pagi itu melibatkan 50 orang penguat kuasa dengan kehadiran polis selain dibantu agensi-agensi kerajaan lain.
Menurut beliau, struktur usang tersebut digunakan untuk tujuan perniagaan kecil-kecilan, stor dan bilik serta ruang yang tidak digunakan.
“MBI sebelum ini telah mengeluarkan notis di bawah Akta Jalan, Parit dan Bangunan 1974 kepada pemilik sturktur dan penampalan notis roboh juga telah dibuat.

“Sesi perjumpaan dan penerangan kepada peniaga turut diadakan selain menawarkan tempat perniagaan baru kepada mereka,” ujarnya dalam satu kenyataan hari ini. – K! ONLINE


Treler bawa gelung besi terbalik
Oleh KOSMO!

13 Ogos 2020, 4:09 pm
Oleh NOR AZIHAN MD. GHAZALI
KLANG – Sebuah treler membawa muatan gelung besi terbalik dalam satu kemalangan di persimpangan lampu isyarat dari arah Shah Alam menghala ke Lebuhraya Selat Klang Utara di sini hari ini.
Kemalangan yang berlaku kira-kira pukul 12 tengah hari itu menyebabkan jalan raya sesak lebih 500 meter di persimpangan lampu isyarat tersebut.
Dipercayai kemalangan berpunca gelung besi itu tidak diikat dengan betul.
Ketua Polis Daerah Klang Utara, Asisten Komisioner Nurulhuda Mohd. Salleh berkata, kejadian berlaku apabila treler membawa muatan gelung besi itu terbalik semasa membelok ke kanan menuju ke tol 60 sen Lebuhraya Selat Klang Utara.
“Akibat daripada kemalangan, berlaku kesesakan jalan melebihi 500 meter tetapi lalu lintas dapat dikawal oleh anggota trafik.

“Bagaimanapun, tiada kecederaan dilaporkan akibat daripada kemalangan tersebut,” katanya dalam kenyataan di sini hari ini.
Tambah Nurulhuda, buat masa ini kerja-kerja mengalihkan treler sedang dijalankan dan satu lorong terpaksa ditutup. -K!ONLINE


Altenatif lain ganti hukuman mati bakal dipertimbang
Oleh MOHD RASDAN AHMAD

13 Ogos 2020, 4:16 pm
KUALA LUMPUR – Laporan Akhir Kajian Hukuman Gantian Terhadap Hukuman Mati Mandatori akan dibentangkan dalam mesyuarat Kabinet dalam tempoh terdekat bagi mendapatkan pertimbangan dan persetujuan bersama.
Menteri di Jabatan Perdana Menteri Parlimen dan Undang-Undang, Datuk Takiyuddin Hassan berkata, laporan itu mengandungi syor hukuman gantian terhadap 11 kesalahan yang membawa hukuman mati mandatori, kesalahan di bawah Akta Dadah Berbahaya 1952 dan 21 kesalahan yang membawa hukuman mati tetapi dengan budi bicara mahkamah.
“Satu jawatankuasa khas telah ditubuhkan tahun lalu untuk melaksanakan Kajian Hukuman Gantian Terhadap Hukuman Mati Mandatori dalam tempoh empat bulan mulai 20 September 2019 hingga 31 Januari lalu.
“Kita telah selesai melaksanakan kajian berkaitan dasar penghukuman bagi menggantikan hukuman mandatori dengan hukuman yang lebih wajar, tertakluk kepada budi bicara mahkamah.
“Hasil dapatan kajian ini dijangka akan menjawab persoalan sama ada kerajaan bercadang untuk meminda hukuman bagi kesalahan pengedaran dadah kepada hukuman penjara minimum supaya hukuman dapat dijatuhkan berdasarkan fakta setiap kes,” katanya dalam sesi soal jawab di Dewan Rakyat, hari ini.
Beliau berkata demikian ketika menjawab soalan Ramkarpal Singh (Bukit Gelugor-PH) yang ingin tahu sama ada kerajaan akan memansuhkan hukuman mati mandatori bagi kesalahan pengedaran dadah. – K! ONLINE


773 pengembara sah positif Covid-19
Oleh MOHD RASDAN AHMAD

13 Ogos 2020, 4:16 pm
KUALA LUMPUR – Seramai 773 daripada 91,385 pengembara dari luar negara yang tiba ke negara ini disahkan positif Covid-19 sehingga 4 Ogos lalu.
Timbalan Menteri Kesihatan II, Datuk Aaron Ago Dagang berkata, daripada jumlah itu sebanyak 562 kes dikesan positif menerusi ujian pengesanan pertama, manakala 211 kes lagi menerusi ujian saringan kedua.
Dalam pada itu katanya, sebanyak 40 hospital termasuk dua hospital universiti sudah dikenal pasti sebagai Hospital Covid-19 dengan kapasiti maksimum sebanyak 5,500 katil.
Menurutnya, Kementerian Kesihatan dengan bantuan agensi kerajaan lain membuka 26 pusat kuarantin dan rawatan berisiko rendah dengan kapasiti 1,389 katil bagi merawat pesakit COVID-19 yang mempunyai gejala ringan dan stabil.
Jelas Aaron, buat masa ini sebanyak 6,889 katil telah disediakan keseluruhannya untuk menempatkan pesakit Covid-19 dengan kadar penggunaannya sehingga sekarang adalah hanya 15 peratus.
“Terdapat 58 makmal di seluruh negara boleh menjalankan ujian pengesanan Covid-19 iaitu 24 di bawah Kementerian Kesihatan, 18 swasta, 13 hospital universiti, dua makmal milik Angkatan Tentera Malaysia (ATM) dan sebuah milik Kementerian Sains Teknologi dan Inovasi dengan kapasiti maksimum mencecah 38,600 ujian sehari.

“Kementerian Kesihatan juga mempunyai kapasiti sumber manusia yang mencukupi termasuk tambahan sebanyak 2,000 lagi petugas kesihatan kontrak di bawah Pakej Rangsangan Ekonomi (PRE) dan dibantu oleh doktor serta pakar perubatan swasta,” katanya dalam sesi soal jawab Sidang Dewan Rakyat hari ini.
Beliau berkata demikian ketika menjawab soalan Datuk Seri Dr. Dzulkefly Ahmad (Kuala Selangor-PH) yang ingin tahu tentang langkah yang diambil dalam membendung penularan pandemik Covid-19 dalam negara terutamanya setelah sempadan kembali dibuka. – K! ONLINE


Rakyat kena sokong Kempen Beli Barangan Malaysia
Oleh MOHD RASDAN AHMAD

13 Ogos 2020, 3:02 pm
KUALA LUMPUR – Kempen Beli Barangan Malaysia (KBBM) yang dilancarkan kerajaan Perikatan Nasional (PN) bukan sahaja memberi impak besar kepada sektor peruncitan tempatan malah turut membantu usahawan bumiputera.
Perdana Menteri, Tan Sri Muhyiddin Yassin berkata, langkah tersebut sekali gus membuka peluang dalam menyediakan barangan halal buat rakyat Malaysia.
“Dalam keadaan masalah ekonomi agak lemah, tumpuan diberikan antaranya terhadap pembelian makanan justeru KBBM bertujuan merangsang semula pembelian bahan-bahan makanan keluaran usahawan tempatan.
“Keutamaan adalah barang-barang halal kerana sebahagian terlibat adalah usahawan bumiputera sendiri. Diharap dengan usaha ini akan bangkit minat baharu melanggan barangan kita sendiri kerana jauh lebih baik. Harganya yang lebih kompetitif dan mampu dibeli oleh rakyat Malaysia,” katanya dalam sesi soal jawab di Dewan Rakyat, hari ini.
Beliau berkata demikian ketika menjawab soalan tambahan Datuk Seri Dr Mujahid Yusof (Parit Buntar – PH) yang ingin tahu tentang kesan KBBM terhadap kempen Buy Muslim First (BMF) yang dilancarkan pengguna-pengguna Islam di negara ini semasa era pemerintahan Pakatan Harapan (PH). – K! ONLINE


Pegawai polis Kuala Muda positif Covid-19
Oleh KOSMO!

13 Ogos 2020, 3:29 pm
Oleh NUR SYAZWANA MANSOR
SUNGAI PETANI – Ketua Polis Daerah Kuala Muda, Asisten Komisioner Adzli Abu Shah mengesahkan seorang pegawainya disahkan positif Covid-19 pada semalam.
Adzli berkata, pegawai penyiasat jenayah berpangkat Asisten Superintendan (ASP) itu bertugas di Ibu Pejabat Polis Daerah (IPD) Kuala Muda.
“Saya sahkan seorang pegawai saya positif Covid-19, walau bagaimanapun tiada kawasan (di Ibu Pejabat Polis Daerah Kuala Muda) ditutup, kita lakukan sanitasi sahaja,” katanya ketika dihubungi di sini hari ini.
Terdahulu, tular menerusi aplikasi WhatsApp memaklumkan seorang pegawai polis berusia 36 tahun yang bertugas di IPD Kuala Muda disahkan positif Covid-19 semalam selepas menjalani ujian swab di salah sebuah hospital swasta di sini baru-baru ini.
Difahamkan pegawai terbabit sudah dibawa ke Hospital Sultanah Bahiyah, Alor Setar dekat sini untuk dikuarantin dan menerima rawatan lanjut.

Pengesanan kontak rapat dan sejarah lokasi dilawati sedang dilakukan oleh pihak Kementerian Kesihatan Malaysia (KKM).
Pada semalam, KKM mengumumkan dua kes baharu dilaporkan di Kedah iaitu di daerah Kuala Muda dan Baling yang mana kedua-dua kes tersebut tidak mempunyai kaitan. – K! ONLINE


Tiga beradik jual minyak Cap Kapak tiruan didenda
Oleh MOHD RIDZAUDDIN ROSLAN

13 Ogos 2020, 3:32 pm
Oleh DIYANATUL ATIQAH ZAKARYA
MELAKA – Padah menjual lebih 350 botol minyak angin Cap Kapak tiruan, tiga beradik terpaksa membayar denda sebanyak RM11,500 selepas mengaku bersalah atas tiga pertuduhan di Mahkamah Sesyen di sini hari ini.
Tertuduh, Teo Fang Chin, 27, membuat pengakuan bersalah sejurus pertuduhan dibacakan oleh jurubahasa mahkamah di hadapan Hakim Elesabet Paya Wan.
Dalam mahkamah berasingan, Teo Fang Hao, 25, dan adiknya Teo Wei Chiang, 23, turut membuat pengakuan sama di hadapan Hakim Norma Ismail.
Mengikut ketiga-tiga pertuduhan, tertuduh didapati telah mendedahkan bagi jualan total 362 botol minyak tiruan pebagai saiz yang suatu cap dagang berdaftar iaitu Cap Kapak dipakaikan.
Kesalahan itu dilakukan tertuduh antara pukul 12. 28 sehingga 12.47 tengah hari di tiga buah kedai ubat di lokasi berasingan dalam daerah Melaka Tengah pada 11 Ogos lalu.

Bagi kesalahan itu, tertuduh didakwa mengikut Seksyen 102(1)(c) Akta Cap Dagangan 2019 dan boleh dihukum di bawah Seksyen 102(1)(ii) akta yang sama.
Sabit kesalahan boleh dikenakan denda tidak lebih RM10, 000 bagi setiap barang-barang yang dipakaikan dengan salah cap dagangan berdaftar atau penjara maksimum tiga tahun atau kedua-duanya sekali.
Difahamkan, kesemua barang tiruan itu dianggarkan bernilai RM2,123.90.
Terdahulu, Peguam Nasdan Rengganathan Abdullah yang mewakili ketiga-tiga beradik itu memohon hukuman berbentuk denda yang rendah diberikan dengan alasan ia merupakan kesalahan pertama mereka dan tertuduh perlu menyara ibu serta bapa, selain seorang bapa saudara orang kelainan upaya.
Pendakwaan dikendalikan Timbalan Pendakwa Raya, Tan Chiew King dan Pegawai Pendakwa Sallim Wahid memohon hukuman setimpal diberikan sebagai pengajaran terhadap tertuduh dan memohon barang bukti dikembalikan untuk dilupuskan.
Selepas mendengar rayuan kedua pihak, Elesabet menjatuhkan hukuman denda RM3, 000 atau tiga bulan penjara jika gagal bayar terhadap Feng Chin.
Norma kemudian menetapkan denda RM7, 000 atau 6 bulan penjara jika gagal bayar terhadap Fang Hao manakala adiknya dikenakan RM1, 500 atau dua bulan penjara jika gagal bayar. Kesemua barang bukti turut dikembalikan kepada pihak pendakwa untuk dilupuskan.
Ketiga-tiga beradik itu kemudian membayar kesemua denda tersebut yang berjumlah RM11,500. – K! ONLINE


Wang RM422,800 dan 14,000 Riyal dilucut hak
Oleh NUZULSHAM SHAMSUDDIN

13 Ogos 2020, 12:53 pm
KUALA LUMPUR – Mahkamah Sesyen di sini sebentar tadi memerintahkan wang tunai sebanyak RM422,800 dan 14,000 Riyal dilucut hak kepada kerajaan Malaysia manakala item lain dikembalikan semula kepada bekas Timbalan Ketua Pengarah (kawalan), Jabatan Imigresen Malaysia (JIM) Datuk Shahril Ismail dan isterinya.
Hakim Azman Ahmad memutuskan demikian selepas membenarkan permohonan yang dikemukakan Shahril ,53, dan isterinya Saidatul Marsila Mokhtar ,48, selaku masing-masing selaku responden pertama dan kedua melalui satu representasi yang diterima pada 4 Ogos lalu dengan terma-terma yang telah dipersetujui kedua-dua belah pihak.
“Mahkamah perintahkan dengan apa yang telah dipersetujui oleh pihak-pihak,” kata Azman.
Terdahulu Azman turut bertanya kepada kedua-dua responden adakah mereka faham dan bersetuju dengan terma yang telah ditetapkan (lucut hak), kedua-dua responden mengatakan mereka bersetuju dengan kesemua terma tersebut.
“Ya kami faham dan setuju,” kata Shahril dan Saidatul.
Terdahulu pendakwaan selaku pemohon yang diwakili Timbalan Pendakwa Raya Nik Haslinie Hashim memaklumkan kepada mahkamah telah menerima representasi yang dikemukakan oleh kedua-dua responden dengan separuh harta dilucut hak manakala separuh lagi dikembalikan.

Peguam Mohd. Aizat Fakri yang mewakili kedua-dua responden mengesahkan perkara tersebut dan tidak membantah selain bersetuju dengan terma-terma yang telah ditetapkan.
Sementara itu Mohd. Aizat ketika ditemui di luar mahkamah selepas prosiding berkata, Shahril dan Saidatul akan mendapat semula beberapa mata wang lain seperti dari negara Singapura, New Zealand, Amerika Syarikat dan Australia.
Selain itu turut dikembalikan kepada responden simpanan Tabung Haji serta sebuah pangsapuri yang sebelum ini telah disita.
Pada 15 Julai lalu, kedua-dua responden turut mengemukakan satu representasi, memohon mahkamah untuk menukar pangsapuri yang dilucutkan hak itu dengan sebuah rumah atas tanah yang nilainya lebih tinggi atas alasan rumah pangsapuri tersebut didiami oleh anak mereka. – K!ONLINE


Pelitup muka RM1, 15 Ogos ini
Oleh MOHD RASDAN AHMAD

13 Ogos 2020, 2:35 pm
KUALA LUMPUR – Harga siling pelitup muka akan diturunkan kepada RM1.00 seunit di peringkat runcit manakala 95 sen di peringkat pemborong bermula 15 Ogos ini.
Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi berkata, ia adalah sebahagian daripada pendekatan untuk membantu rakyat, khususnya ibu bapa yang perlu membekalkan pelitup muka untuk anak mereka ke sekolah.
Katanya, harga semasa pelitup muka mungkin akan terus diturunkan lagi namun mengambil langkah berjaga-jaga dalam menurunkan harga maksimum pelitup muka ke paras yang lebih rendah.
“Kalau turun lagi, kita menyasarkan turun kepada harga asal balik iaitu RM0.80 sen namun kita kena tengok berdasarkan situasi dan kualiti. Kalau boleh dapat RM0.70 lagi bagus.
“Kita kena ambil kira pengilang bagaimana untuk mereka mengeluarkan kepada runcit adakah bekalannya akan sentiasa ada dan berkualiti jika kita turunkan namun apa yang penting, kita bersedia untuk turunkan lagi kepada paras harga yang lebih rendah pada masa akan datang,” katanya kepada pemberita dalam bilik media di bangunan Parlimen, hari ini. – K! ONLINE


Ustaz didakwa aniaya murid
Oleh MUHAMMAD AYMAN GHAFFA

13 Ogos 2020, 12:58 pm
PASIR MAS – Seorang ustaz Bahasa Arab di sebuah sekolah menengah agama didakwa di Mahkamah Sesyen di sini hari ini atas lima pertuduhan merogol dan meliwat anak muridnya yang berusia 14 tahun pada Julai dan awal bulan ini.
Tertuduh, Muhammad Nursalam Hazeman, 30, bagaimanapun mengaku tidak bersalah selepas pertuduhan tersebut dibacakan oleh jurubahasa di hadapan Hakim Mohd. Rosly Mohamed Nawi.
Mengikut pertuduhan pertama hingga keempat, tertuduh didakwa merogol seorang remaja perempuan itu di sebuah rumah di Tumpat kira-kira pukul 2.30 petang pada 3, 10, 17 dan 24 Julai lalu.
Bagi kesalahan itu, tertuduh didakwa mengikut Seksyen 376 (1) Kanun Keseksaan yang membawa hukuman penjara sehingga 20 tahun dan boleh dikenakan sebatan.
Bagi pertuduhan kelima, tertuduh didakwa melakukan persetubuhan yang bertentangan dengan aturan tabii di lokasi sama kira-kira pukul 3 petang pada 1 Ogos lalu.
Tertuduh didakwa melakukan kesalahan mengikut Seksyen 377B Kanun Keseksaan yang juga membawa hukuman penjara selama 20 tahun dan boleh dikenakan sebatan.

Pendakwaan dikendalikan oleh Timbalan Pendakwa Raya, Mohd Faizuan Sulaiman manakala tertuduh tidak diwakili peguam.
Mahkamah menetapkan tarikh 13 September depan untuk sebutan semula kes. – K!ONLINE


Kerajaan teliti bantuan ke Lebanon
Oleh MOHD RASDAN AHMAD

13 Ogos 2020, 2:49 pm
KUALA LUMPUR – Kementerian Luar ketika ini sedang meneliti beberapa kaedah yang boleh dilaksanakan bagi menyalurkan bantuan kemanusiaan kepada rakyat Lebanon selepas tragedi letupan yang berlaku di Beirut beberapa hari lalu.
Menteri di Jabatan Perdana Menteri Tugas-Tugas Khas, Datuk Seri Mohd Redzuan Md Yusof berkata, ketika ini bantuan akan disalurkan menerusi Pertubuhan Palang Merah Lebanon (LRC) seperti yang diumumkan Perdana Menteri, Tan Sri Muhyiddin Yassin.
“Susulan pengumuman Perdana Menteri, Agensi Pengurusan Bencana Negara (NADMA) pada 10 Ogos lalu sudah mengeluarkan surat kebenaran berbelanja kepada Kementerian Luar bagi bayaran sumbangan berkenaan kepada LRC.
“Untuk makluman, Kementerian Luar sedang meneliti kaedah yang boleh dilaksanakan untuk menyalurkan bantuan kepada LRC dan perkara ini akan dimuktamadkan dengan kadar segera,” katanya dalam sesi waktu pertanyaan menteri di sidang Dewan Rakyat, hari ini.
Beliau berkata demikian ketika menjawab soalan Dr. Kelvin Yii Lee Wuen (Bandar Kuching-PH) yang meminta kerajaan menyatakan rancangan untuk memberi bantuan kepada Lebanon ekoran insiden letupan di Beirut baru-baru ini.
Perdana Menteri sebelum ini dilaporkan berkata, kerajaan akan menyumbang bantuan kemanusiaan RM1 juta kepada rakyat Lebanon, susulan tragedi letupan besar itu. – K! ONLINE


Ini libatkan integriti negara -Hakim
Oleh MOHD YUNUS YAKKUB

13 Ogos 2020, 2:08 pm
SHAH ALAM – Mahkamah Tinggi di sini hari ini mengekalkan tempoh reman 13 hari terhadap warga Bangladesh, Md. Rayhan Kabir atas alasan melibatkan integriti negara.
Hakim Ab. Karim Ab. Rahman membuat keputusan selepas berpendapat tempoh itu dirasakan sesuai bagi Jabatan Imigresen melakukan siasatan untuk kepentingan negara.
“Keputusan Hakim Mahkamah Sesyen ( Saifulakmal Md. Said ) adalah sesuai dan wajar.
“Saya tidak berhasrat untuk menyemak keputusan tersebut (tempoh reman),” jelasnya.
Terdahulu pada prosiding tersebut, Md. Rayhan selaku pemohon diwakili Peguam C. R Selva berkata, tempoh reman itu disifatkan tidak tepat susulan anak guamnya telah ditahan 14 hari kerana tinggal lebih masa mengikut Seksyen 15 (1) (c) Akta Imigresen 1957/63
“Pas kerjanya telah ditamatkan pada 9 Jun sebelum ditangkap 24 Julai dan telah direman pada 6 hingga 19 Ogos ini.

“Justeru, saya berpendapat tidak perlu anak guam saya direman kerana telah ditahan 14 mengikut Akta Imigresen sebelum proses reman bermula 6 Ogos lalu,” katanya.
Bagaimanapun, Timbalan Pendakwa Raya Jabatan Imigresen Fazril Sani Mohamed Fadzil menegaskan tempoh reman selama 13 hari itu munasabah kerana melibatkan integriti negara.
“Tambahan, kes ini mendapat liputan meluas media,” katanya.
Md. Rayhan sebelum ini ditahan pukul 5.45 petang, pada 24 Julai lalu di Setapak, Kuala Lumpur oleh Jabatan Imigresen selepas diburu kerana membuat dakwaan migran di Malaysia dilayan seperti haiwan.
Dia membuat dakwaan itu menerusi dokumentari berjudul ‘Locked Up in Malaysia’s Lockdown,
ketika ditemu bual oleh stesen penyiaran Al Jazeera. -K!ONLINE


Geng Man Halil Waha tumpas
Oleh KOSMO!

13 Ogos 2020, 12:06 pm
Oleh MASTURAH SURADI
KOTA TINGGI – Polis Ibu Pejabat Polis Daerah (IPD) Kota Tinggi berjaya menyelesaikan 30 kes kecurian motosikal dengan tumpasnya ‘Geng Man Halil Waha’ dalam dua siri tangkapan berasingan.
Ketua Polis Daerah Kota Tinggi, Superintendan Hussin Zamora berkata, tangkapan pertama dilakukan anggota Bahagian Siasatan Jenayah dan Balai Polis Kota Tinggi pada 29 Julai lalu melibatkan tiga lelaki tempatan berusia diantara 17 hingga 32 tahun.
Jelasnya, bertindak atas maklumat, pada 5 Ogos pukul 12.30 tengah hari satu lagi tangkapan dilakukan membabitkan lelaki tempatan berusia 17 tahun di Kota Kechil, Kota Tinggi.
“Hasil soal siasat ke atas empat lelaki tempatan tersebut, pihak polis telah rampas 18 buah rangka motosikal pelbagai jenis membabitkan nilai rampasan sebanyak RM120,000 di kawasan curam Felda Bukit Waha, Kota Tinggi.
“Kumpulan ini dikenali sebagai ‘Geng Man Halil Waha’ yang aktif sejak Januari 2020 sehingga kini. Modus Operandi geng ini mencuri kenderaan dengan menggunakan Allen key yang telah diubahsuai untuk menghidupkan motosikal yang dicuri.

“Pihak polis juga telah dapat menyelesaikan 30 kes curi motosikal di daerah Kota Tinggi dengan tertangkapnya kumpulan ini. Siasatan juga mendapati kumpulan ini terlibat dalam kes-kes kecurian motosikal di daerah bersempadanan dengan daerah Kota Tinggi termasuk di Johor Bahru,”katanya dalam satu kenyataan hari ini.
Hussin berkata, kesemua tangkapan masih dalam siasatan polis dan direman sehingga 18 Ogos ini bagi membantu siasatan di bawah Seksyen 379A Kanun Keseksaan.-K! ONLINE.


Tauke Restoran Salleh kena jel 20 bulan
Oleh NORLIDA AKMAR IDROS

13 Ogos 2020, 1:43 pm
ALOR SETAR – Pengusaha Restoran Salleh di pekan Napoh dekat sini hari ini dijatuhi hukuman penjara 20 bulan dan denda RM12,000 selepas mengaku bersalah atas empat pertuduhan bagi kesalahan ingkar perintah kuarantin yang dikenakan terhadapnya pada Julai lalu.
Tertuduh, Nezar Mohamed Sabur Batcha, 57, membuat pengakuan itu selepas pertuduhan terhadapnya dibacakan di hadapan Majistret Mohd. Hadi Hakimi Harun.
Pertuduhan terhadap lelaki terbabit dibuat di pekarangan wad Hospital Alor Setar atau dikenali sebagai Hospital Sultanah Bahiyah II di sini kira-kira pukul 10 pagi ini.
Tertuduh masih menjalani proses kuarantin selepas disahkan positif Covid-19 pada 28 Julai lalu.
Majistret serta Timbalan Pendakwa Raya, Zabidah Ahmad dan jurubahasa difahamkan memakai sut peralatan perlindungan diri (PPE) manakala tertuduh mengenakan pelitup muka sepanjang kira-kira 45 minit prosiding berlangsung.
Mengikut kertas pertuduhan, dia yang bertaraf pemastautin tetap didakwa meninggalkan premis ditetapkan untuk menjalani pengawasan dan pemerhatian dengan berada di Public Bank Cawangan Jitra kira-kira pukul 3 petang, 14 Julai lalu.

Dia juga berdepan dengan tiga lagi pertuduhan atas kesalahan sama iaitu dengan berada di Pusat Khidmat Hasil Kubang Pasu Lembaga Hasil Dalam Negeri (LHDN), Agro Bank Cawangan Jitra dan Bank Rakyat Cawangan Jitra antara pukul 3.35 petang hingga 4.40 petang pada hari yang sama.
Pendakwaan dilakukan mengikut Seksyen 22(b) dan boleh dihukum di bawah Seksyen 24(a) akta sama yang memperuntukkan hukuman penjara maksimum dua tahun atau denda atau kedua-duanya sekali.
Majistret kemudian menjatuhkan hukuman penjara lima bulan dan denda RM3,000 bagi setiap pertuduhan dengan hukuman penjara diperintahkan berjalan secara serentak mulai hari ini.
Tertuduh juga diarahkan menjalani hukuman penjara tiga bulan jika gagal membayar denda yang dikenakan bagi setiap pertuduhan.-K! ONLINE


Arcyl Sani pemangku Timbalan Ketua Polis Negara
13 Ogos 2020, 12:42 pm
KUALA LUMPUR – Pengarah Keselamatan Dalam Negeri dan Ketenteraman Awam Bukit Aman, Datuk Seri Acryl Sani Abdullah Sani dilantik sebagai pemangku Timbalan Ketua Polis Negara berkuat kuasa hari ini.
Beliau menyandang jawatan nombor dua tertinggi dalam pasukan Polis Diraja Malaysia (PDRM) susulan pesaraan wajib Datuk Mazlan Mansor esok.
Majlis serah terima tugas jawatan itu disaksikan oleh Ketua Polis Negara, Tan Sri Abdul Hamid Bador di Dewan Sultan Haji Ahmad Shah, Maktab PDRM di Cheras dekat sini.
Pada majlis itu, Abdul Hamid memberitahu Arcyl mempunyai berpengalaman luas dalam pasukan beruniform itu selain banyak menyelesaikan kes penyeludupan.
Acryl Sani berpengalaman luas dalam bidang kepolisan dan pernah mengetuai beberapa jabatan di Bukit Aman antaranya Jabatan Siasatan Jenayah Komersial, Jabatan Sumber Strategik dan Pengarah Teknologi serta Jabatan Pencegahan Jenayah dan Keselamatan Komuniti. -K! ONLINE


Jemaah Surau Al-Jannah bebas Covid-19
Oleh MOHD YUNUS YAKKUB

13 Ogos 2020, 2:05 pm
SHAH ALAM – Seorang jemaah yang dikesan mempunyai kontak rapat dengan pesakit Covid-19 berkaitan Kluster Sivagangga di Seksyen 23 di sini dilaporkan negatif.
Pengarah Kesihatan negeri, Datuk Dr. Sha’ari Ngadiman berkata, keputusan tersebut hasil ujian saringan kedua yang dilakukan lelaki tersebut pada hari ini.
“Kita turut melakukan saringan terhadap enam lagi ahli keluarganya termasuk isteri dengan hasil keputusan juga negatif.
“Ujian saringan yang kedua telah mencukupi untuk mengesahkan mereka bebas daripada Covid-19 dan tidak perlu lakukan ujian saringan ketiga,” katanya ketika dihubungi di sini hari ini.
Kosmo! sebelum ini melaporkan surau Al-Jannah di Seksyen 23 di sini diarahkan tutup serta-merta susulan salah seorang jemaahnya dikesan mempunyai kontak rapat dengan pesakit Covid-19 berkaitan Kluster Sivagangga di Napoh, Jitra, Kedah.
Susulan itu, semua operasi surau termasuk solat Jumaat, solat fardu lima waktu berjemaah dan aktiviti pengimarahan di surau ini diarah dihentikan juga.

Arahan penutupan juga dilaksanakan terhadap Sekolah Kelas al-Quran dan Fardu Ain (KAFA) Integrasi Al-Jannah.
Mengulas lanjut, Datuk Dr. Sha’ari menegaskan, surau tersebut tidak perlu menjalani proses nyah cemar berikutan jemaah terbabit dilaporkan negatif.
“Namun kita tidak menghalang sekiranya ada pihak mahu berbuat demikian,” jelasnya.
Sementara itu, Pengarah Jabatan Agama Islam Selangor (JAIS), Mohd. Shahzihan Ahmad ketika dihubungi menerusi aplikasi WhatsApp memaklumkan pihaknya telah melakukan proses nyah cemar di bangunan surau itu Ahad lalu dan akan dibuka dalam masa terdekat susulan keputusan ujian tersebut.
Ketika ditanya sama ada akan diadakan Solat Jumaat hari ini, beliau menjawab “InsyaAllah,” katanya. -K!ONLINE


Premis beli barangan curi diserbu
Oleh MOHD YUNUS YAKKUB

13 Ogos 2020, 2:22 pm
KLANG – Meskipun pernah diserbu pihak berkuasa awal tahun ini, namun sebuah premis barangan lusuh tanpa lesen di Kampung Rantau Panjang di sini terus berdegil apabila membeli barangan curi.
Kegiatan itu terbongkar menerusi serbuan Bahagian Siasatan Jenayah Ibu Pejabat Polis Daerah Klang Utara pukul 2.50 petang semalam yang menemui sejumlah hasil curi kabel aluminium milik Tenaga Nasional Berhad (TNB).
Ketua Polis Daerah Klang Utara, Asisten Komisioner Nurulhuda Mohd. Salleh berkata, kejayaan itu hasil maklumat terhadap aktiviti membeli barangan curi oleh premis tersebut.
Katanya, hasil pemeriksaan bersama TNB mendapati premis tidak diiktiraf untuk pelupusan barangan TNB dan dipercayai memperolehinya secara tidak sah.
“Kita berjaya merampas 244 batang dan dua longgok potongan kabel aluminium pelbagai warna dan ukuran, seguni kepingan tembaga serta sebuah lori yang dianggarkan RM50,000.
“Selain itu, turut menahan enam individu meliputi masing-masing seorang lelaki dan wanita serta empat warga asing berusia 20 hingga 60 an,” katanya dalam kenyataan di sini hari ini.

Nurulhuda menambah, siasatan mendapati premis itu tidak mempunyai lesen perniagaan dan pernah diserbu awal tahun ini serta pernah didenda di mahkamah namun masih meneruskan perniagaan.
Beliau menjelaskan, kesemua suspek kini direman selama empat hari bermula hari ini dan kes disiasat mengikut Seksyen 6 Akta Perniagaan Sekenhed, Seksyen 29 Akta Kesalahan Kecil 1955 dan Seksyen 55B Akta Imigresen. -K!ONLINE


Restoran makanan segera, kopitiam tidak patuh SOP diarah tutup 7 hari
Oleh MOHD SYALMIZI HAMID

14 Ogos 2020, 10:28 pm
SEBERANG PERAI – Dua buah restoran makanan segera antara tiga premis di Kepala Batas di sini diarahkan tutup selama tujuh hari selepas didapati tidak mematuhi prosedur operasi standard (SOP) dalam operasi petang tadi.
Op Bersepadu Pemantauan Pematuhan Perintah Kawalan Pergerakan Pemulihan (PKPP) selama kira-kira empat jam itu bermula pukul 4 petang dengan menyasarkan restoran makanan segera dan kopitiam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, operasi itu dijalankan bagi memastikan setiap premis makanan mengamalkan SOP yang ditetapkan bagi mengelak wabak Covid-19 menular.
“Hasilnya dua restoran makanan segera dan sebuah kopitiam didapati tidak mematuhi SOP PKPP dan diberikan notis penutupan selama tujuh hari.
“Antara kesalahan yang dikesan adalah berkaitan penjarakan fizikal, catatan kemasukan pelanggan dan pengambilan suhu,” katanya dalam kenyataan di sini hari ini.
Menurut Noorzainy, pihak Kementerian Kesihatan turut mengeluarkan enam notis amaran kepada pemilik-pemilik restoran makanan segera lain di kawasan itu. – K! ONLINE


Kembar antara ditahan nodai seorang wanita
Oleh MOHD RIDZAUDDIN ROSLAN

14 Ogos 2020, 8:00 pm
KUALA LUMPUR- Tujuh lelaki termasuk dua beradik kembar ditahan polis selepas terlibat kes rogol remaja wanita berusia 19 tahun secara berkumpulan pada 10 Ogos lalu.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kesemua suspek berusia 19 hingga 24 tahun itu ditahan di sebuah rumah di Sungai Way, Petaling Jaya malam semalam.
“Mangsa mengenali suspek pertama menerusi aplikasi Whatsapp dan pernah berjumpa sebanyak dua kali pada bulan Mac dan Jun di sekitar Shah Alam.
“Sebelum kejadian berlaku, mangsa diajak keluar oleh suspek pertama bersama dua lagi rakan dan salah seorang mereka terlibat kemalangan ketika perjalanan pulang dari Klang ke Shah Alam,” katanya menerusi kenyataan akhbar di sini tadi.
Tambahnya, suspek turut mengajak wanita itu pulang ke rumah bagi membantu mencuci muka sebelum bertindak memegang dan menutup mulut mangsa.
“Mangsa cuba meronta tetapi telah dipegang dan ditindih secara paksa sebelum dirogol oleh suspek secara bergilir-gilir.

“Selepas kejadian itu, salah seorang suspek turut menghantar mangsa pulang ke rumah,” jelasnya.
Kesemua suspek ditahan reman selama lima hari dan disiasat dibawah Seksyen 375(B) Kanun Keseksaan. – K! ONLINE


[KEMASKINI] 3 maut termasuk dua beradik
Oleh KOSMO!

14 Ogos 2020, 9:13 pm
Oleh ABDUL RASHID ABDUL RAHMAN
LIPIS – Tiga mangsa maut manakala seorang lagi cedera parah selepas kereta yang dinaiki mereka bertembung dengan sebuah lori membawa muatan kelapa sawit di Kilometer 19, Jalan Lipis-Merapoh di sini hari ini.
Mangsa yang maut ialah dua beradik, iaitu Roziah Mohamed Yusof,22 dan Mohamed Rozuan Mohamed Yusoff,32, yang berada di tempat duduk belakang serta pemandu kereta, Faizul Idzafi Azmi,34.
Ketua Polis daerah, Superintendan Azli Mohd. Noor berkata, kejadian kira-kira pukul 5.45 petang berlaku ketika mangsa yang menaiki kereta jenis Proton Wira dalam perjalanan dari arah Kelantan ke Kuala Lumpur.
“Apabila sampai di tempat kejadian lori yang datang dari arah bertentangan dipercayai hilang kawalan dan masuk ke laluan bertentangan sebelum bertembung secara berhadapan dengan kereta berkenaan.
“Akibat daripada kemalangan tersebut pemandu dan dua penumpang kereta maut di tempat kejadian manakala penumpang hadapan kereta mengalami kecederaan parah,”katanya di sini, hari ini.

Menurut Azli mayat mangsa dibawa ke Hospital Lipis untuk bedah siasat manakala mangsa yang cedera dirawat di hospital yang sama.
Katanya, kes disiasat mengikut Seksyen 41 (1) Akta Pengangkutan Jalan 1987 dan siasatan masih giat dilakukan.
“Berdasarkan siasatan awal kawasan kejadian adalah jalan satu lorong dua hala dan keadaan jalan adalah berselekoh dan berbukit,” katanya. – K! ONLINE


Debu Gunung Sinabung tidak jejas kualiti udara
Oleh AHMAD SHAHERMAN SHAMSURI

14 Ogos 2020, 8:33 pm
KUALA LUMPUR – Letusan Gunung Berapi Sinabung di Sumatera Utara, Indonesia yang berlaku pada Isnin lalu tidak menjejaskan kualiti udara negara ini.
Ketua Pengarah Jabatan Meteorologi Malaysia (Met Malaysia), Jailan Simon berkata, kesan daripada debu gunung berapi itu hanya menjejaskan operasi penerbangan bukan kualiti udara.
Bagaimanapun katanya, ketika ini Gunung Berapi Sinabung masih lagi aktif dan boleh meletus dari semasa ke semasa.
“Berita mengenai kesan debu Gunung Berapi Sinabung ke atas kualiti udara di Malaysia sehingga hujung minggu ini adalah tidak benar.
“Met Malaysia menasihatkan orang ramai supaya tidak menyebarkan maklumat tidak sahih berkenaan isu ini,” katanya dalam satu kenyataan di sini hari ini.
Justeru, orang ramai perlu sentiasa peka dengan maklumat yang dikeluarkan Met Malaysia melalui laman web rasmi, aplikasi myCuaca dan media sosial.- K! ONLINE


Operasi cari kanak-kanak disambar buaya diteruskan hari ketiga
Oleh KOSMO!

14 Ogos 2020, 8:17 pm
Oleh IVAN AMIRUL
KINABATANGAN – Misi mencari dan menyelamat seorang kanak-kanak lelaki dipercayai disambar buaya ketika menemani bapanya di Sungai Kinabatangan masih diteruskan hari ini.
Pegawai Angkatan Pertahanan Awam Malaysia (APM) Kinabatangan, Kapten Ahmad Roslan Mohd Kamel berkata, operasi mencari yang sudah memasuki hari ketiga itu belum menjumpai sebarang bukti yang boleh dikaitkan mangsa setakat jam 5.30 petang tadi.
“Ketika ini kita masih belum menemui tanda mangsa akan dijumpai.
“Paras air sungai turut menunjukkan peningkatan dan bimbang ia boleh menyukarkan lagi operasi mencari.
“Kawasan operasi pencarian juga kini diperluaskan kepada 10 kilometer (km) dari tempat kejadian mangsa dilaporkan hilang.

“Operasi akan teruskan pada hari esok memandangkan cuaca sudah semakin gelap,” katanya dalam satu kenyataan hari ini.
Dalam pada itu, Ahmad Roslan berkata, usaha mengesan buaya berkenaan kini turut giat dilaksanakan oleh Jabatan Hidupan Liar (JHL).
Menurut beliau, JHL sudah lama memasang papan tanda amaran mengenai buaya di sekitar kawasan terbabit.
Dalam kejadian berhampiran Kampung Mubibbah Hujung itu, mangsa dikenali sebagai Asmin Abdullah, 8, dikatakan sedang mandi di sungai terbabit sambil menemani bapanya yang sedang menurunkan perahu di kawasan sama dalam kejadian sekitar pukul 10 pagi kelmarin. – K! ONLINE


Ibu rayu bantu cari anak OKU hilang
Oleh MUHAMAD TARMIZE MOHD NOR

14 Ogos 2020, 10:05 pm
IPOH – Luluh hati seorang ibu apabila dua anak lelakinya yang berstatus orang kelainan upaya (OKU) didapati hilang dari rumah mereka di Manjoi di sini sejak Ahad lalu.
Arpah Hamid, 50, yang merupakan ibu tunggal kepada enam anak itu berkata, pada awalnya dia menyangkakan kedua-dua beradik itu, Muhammad Nasri Safian, 17, dan adiknya, Muhammad Aiman Ikram, 16, pergi ke rumah nenek mereka yang tinggal berhampiran.
“Bagaimanapun selepas pukul 4 petang, mereka tidak juga pulang ke rumah membuatkan saya tidak sedap hati dan cuba mencari mereka berdia di sekitar kampung namun gagal menjumpainya.
“Bimbang keadaan mereka berdua yang merupakan OKU lembam, saya membuat laporan polis pada pukul 10 malam pada hari sama,” katanya.
Tambah Arpah, dia bersyukur apabila pihak polis ada menghubunginya pada pukul 1 pagi tadi dan memberitahu Muhammad Nasri sudah dijumpai orang awam di kaki lima di Kuala Lumpur sebelum bertindak menghantarnya ke balai polis di sana.
“Muhammad Aiman bagaimanapun tidak bersama abangnya itu dan keadaan ini sangat merunsingkan saya dan adik-beradiknya yang lain.

“Saya berharap sesiapa sahaja yang ada berjumpa dengan anak bongsu saya itu untuk segera menghubungi saya atau menyalurkan maklumat tersebut kepada pihak polis,” katanya.
Orang ramai yang mempunyai maklumat berkaitan Muhammad Aiman diharap dapat menghubungi Arpah di talian 014-756 6787. – K! ONLINE


Ada masa sampai esok jawab Surat Tunjuk Sebab
Oleh NOR IDAYU BOSRO

14 Ogos 2020, 7:56 pm
PUTRAJAYA – Pengendali treler yang terlibat dalam kemalangan jalan raya di Simpang Pulai, Ipoh sehingga mengorbankan tujuh nyawa diberi tempoh sehingga esok untuk memberi maklum balas kepada Surat Tunjuk Sebab (SBS) yang dihantar Agensi Pengangkutan Awam Darat (APAD) bertarikh 13 Ogos lalu.
Menteri Pengangkutan, Datuk Seri Wee Ka Siong berkata, selepas maklum balas diperoleh, Unit Pematuhan dan Pemantauan Prestasi, APAD akan membuat rumusan serta syor bagi memutuskan tindakan yang akan dikenakan kepada pengendali.
Beliau berkata, jangkaan syor tindakan yang akan dicadangkan melalui Jawatankuasa Pelesenan APAD dijangka akan dikeluarkan pada 17 Ogos ini.
“Pada 13 Ogos lalu, APAD telah menghantar STS kepada pengendali kenderaan treler yang terlibat dalam satu kemalangan jalan raya di Simpang Pulai, Ipoh.
“Pengendali berkenaan perlu memberikan maklum balas dalam tempoh tiga hari iaitu sehingga esok,” katanya dalam satu kenyataan di sini hari ini.
Ka Siong berkata, kementerian tidak akan teragak-agak untuk membatalkan Lesen Pengendali dan permit pengendali serta mengambil tindakan pentadbiran dan mahkamah sekiranya didapati pengendali telah melanggar keperluan keselamatan yang wajib dipatuhi di bawah syarat-syarat Lesen Pengendali.

Beliau berkata, di bawah syarat-syarat Lesen Pengendali, kesemua pengendali pengangkutan awam darat perlu mendukung tahap amalan keselamatan tertinggi di dalam mengendalikan kenderaan mereka.
“Kementerian tidak akan bertolak ansur terhadap sebarang pelanggaran amalan keselamatan dan ingin memberikan peringatan keras kepada pengendali supaya mematuhi keperluan keselamatan.
“Pengendali yang gagal berbuat demikian akan dikenakan tindakan yang sewajarnya di bawah peruntukan undang-undang dan peraturan-peraturan,” katanya.
Pada masa sama, Ka Siong turut menzahirkan rasa simpati dan merakamkan takziah kepada keluarga mangsa yang terlibat di dalam nahas tersebut. -K! ONLINE


Pelakon Eyra Hazali, suami timang anak sulung
Oleh KOSMO!

14 Ogos 2020, 10:41 pm
KUALA LUMPUR – Pelakon Eyra Hazali selamat melahirkan bayi sulungnya hasil perkahwinan dengan penjaga gol pasukan Johor Darul Ta’zim (JDT), Haziq Nadzli.
Berita itu dikongsikan Haziq menerusi Insta Storynya sebentar tadi namun masih belum mendedahkan nama penuh bayi lelaki mereka yang digelar MHQ.
“Alhamdulillah terima kasih kepada yang mendoakan. Terima kasih sayang.
“Papa dan mama sayangkan kamu, MHQ,” tulisnya.
Eyra,21, yang popular menerusi drama Mr. Grey mendirikan rumah tangga bersama Haziq pada 19 November tahun lalu. – K! ONLINE


JIM tahan 21 GRO warga asing
Oleh NUR HUDA MUSA

14 Ogos 2020, 7:48 pm
KUALA LUMPUR – Seramai 21 individu warga asing dan dua lelaki tempatan ditahan dalam satu operasi khas oleh Jabatan Imigresen Malaysia (JIM) selepas didapati menawarkan khidmat pelacuran melibatkan warga asing di dua buah hotel di Subang Jaya, Selangor semalam.
JIM melalui satu kenyataan berkata, operasi dilakukan kira-kira pukul 7 petang oleh sepasukan 29 pegawai imigresen dan anggota dari Unit Pasukan Taktikal Khas (Pastak) JIM Putrajaya.
“Hasil pemeriksaan di dua buah hotel tersebut,seramai 20 wanita warga asing yang terdiri daripada 10 warga Vietnam, enam warga Indonesia, tiga warga Thailand dan seorang warga Laos berusia antara 22 hingga 40 tahun kerana disyaki melakukan aktiviti pelacuran.
“Turut ditahan adalah dua lelaki tempatan yang berperanan sebagai pengurus dan kapten serta seorang lelaki warganegara Bangladesh yang bekerja sebagai pekerja pembersihan di salah sebuah hotel tersebut kerana tidak memiliki dokumen perjalanan yang sah,” jelas kenyataan tersebut.
Katanya, modus operandi sindiket berkenaan adalah menawarkan khidmat pelacuran kepada pelanggan yang menghantar pesanan ringkas melalui aplikasi Whatsapp kepada pengendali rangkaian dikenali sebagai V CHAI.
“Kesemua wanita warga asing yang ditahan didapati menawarkan perkhidmatan seks dengan harga antara RM220 sehingga RM500 untuk sekali perkhidmatan bagi tempoh masa 45 minit dan perlu menambah bayaran bagi melanjutkan masa.

“Sebanyak 11 notis saman saksi telah dikeluarkan kepada pelanggan yang berada di dalam premis semasa serbuan dijalankan bagi membantu siasatan lanjut,” ujar.
Tambah kenyataan tersebut, pihak JIM turut merampas sejumlah kondom, wang tunai berjumlah RM12,090, tuala, dokumen perjalanan serta rakaman televisyen litar tertutup (CCTV).
“Semakan mendapati kebanyakan pas di dalam pasport wanita-wanita tersebut disyaki palsu serta diuruskan oleh rangkaian sindiket yang sama.
“Kesemua tahanan akan ditempatkan di Depoh Imigresen Semenyih, Selangor untuk siasatan mengikut Akta Anti Pemerdagangan Orang dan Anti Penyeludupan Migran, Akta Imigresen 1959/63, Akta Pasport 1966 dan Peraturan-peraturan Imigresen 1963,” tegasnya. – K! ONLINE


3 maut kemalangan kereta dan lori
Oleh KOSMO!

14 Ogos 2020, 7:57 pm
Oleh ABDUL RASHID ABDUL RAHMAN
LIPIS – Tiga mangsa maut dalam kejadian kemalangan melibatkan sebuah kereta dan sebuah lori di Kilometer 19 Jalan Lipis-Merapoh di sini hari ini.
Ketua Polis Daerah, Superintendan Azli Mohd. Noor berkata, dalam kejadian pada pukul 6.17 petang itu menyebabkan ketiga-tiga mangsa meninggal dunia di tempat kejadian.
“Setakat ini identiti mangsa masih belum diperoleh dan maklumat penuh akan menyusul,” katanya di sini hari ini. – K! ONLINE


PPM Sabah patahkan cubaan seludup minuman keras
Oleh KOSMO!

14 Ogos 2020, 6:07 pm
Oleh Ivan Amirul
KOTA KINABALU – Pasukan Polis Marin (PPM) Sabah merampas sebuah lori berisi minuman keras pelbagai jenama dalam operasi khas Ops Benteng Covid-19 semalam.
Rampasan berkenaan sekali gus mematahkan cubaan menyeludup masuk minuman keras berkenaan ke negeri ini.
Dalam serbuan di kawasan tebing Sungai Lubuk Weston, Beaufort sekitar pukul 4.50 pagi itu, pihak berkuasa turut merampas sepucuk pistol revolver Smith & Wesson.38 berserta 13 butir peluru.
Komander Pasukan Polis Marin Wilayah 4 Sabah, Asisten Komisioner Ahmad Ariffin berkata, pihaknya juga menahan dua lelaki berusia 36 dan 48 tahun bersama lori berisi minuman keras terbabit.
Beliau berkata, hasil pemeriksaan lanjut ke atas lori itu menemui pelbagai jenis minuman keras yang tidak dikenakan cukai.

“Semua minuman keras ini dipercayai cuba diseludup masuk dari Wilayah Persekutuan Labuan ke Beaufort.
“Selain itu, kita juga menemukan sepucuk pistol bersama peluru,” katanya dalam satu kenyataan hari ini.
Ahmad berkata, selain lori, pihaknya turut menyita sebuah kenderaan pacuan empat roda bersama wang tunai berjumlah RM8,759 dan mata wang Singapura.
“Nilai keseluruhan rampasan dianggarkan berjumlah RM150,492 berdasarkan harga pasaran semasa,” ujarnya.
Kes disiasat mengikut Akta Senjata Api (Penalti lebih berat) 1971 Seksyen 8 dan Seksyen 135 (1) (d) Akta Kastam 1967. – K! ONLINE


Kelantan terima tajaan jersi baharu
Oleh MUHAMMAD AYMAN GHAFFA

14 Ogos 2020, 6:59 pm
KOTA BHARU – Persatuan Bola Sepak Kelantan (Kafa) menerima penajaan jersi baharu untuk tiga pasukan skuad The Red Warriors (TRW) untuk mengharungi baki saingan Liga Premier, Piala Presiden dan Liga Belia musim ini.
Pengerusi Jawatankuasa Penajaan Kafa, Ahmad Muzakkir Hamid berkata, pihaknya menerima tajaan jersi tersebut daripada sebuah syarikat penajaan dan pemasaran tempatan iaitu Stechmad Sdn.Bhd. (Stechmad) selama setahun.
Katanya, bagaimanapun jumlah tajaan daripada syarikat itu masih dalam peringkat rundingan dan Kafa akan memaklumkan jumlah tajaan jersi kepada pasukan dalam tempoh terdekat.
“Selepas pembekal tajaan jersi terdahulu menarik diri, kita terus berusaha untuk mencari penajaan baharu. Kita memperoleh tajaan daripada Stechmad dalam tempoh yang singkat.
“Penajaan jersi ini mampu meningkatkan moral pemain skuad TRW untuk mengharungi baki saingan Liga Premier musim ini yang dijangka berlangsung pada 22 Ogos depan,” katanya pada sidang akhbar selepas Majlis Penyerahan Jersi Baharu TRW di sebuah hotel di sini hari ini.
Kosmo! Online sebelum ini melaporkan pembekal pakaian rasmi skuad Kelantan, PUC Sport menarik diri daripada menaja pasukan Kelantan pada 5 Ogos lalu.

Keputusan drastik itu diambil PUC Sport berikutan kekangan kewangan dihadapi oleh syarikat tersebut selain faktor penjualan jersi skuad Kelantan tidak mencapai sasaran ditetapkan.
Selain itu, PUC Sport juga terpaksa berundur susulan perniagaan syarikat mengalami kerugian disebabkan pandemik Covid-19 dan tiada bantuan dari pihak Kafa untuk bersama-sama melariskan penjualan jersi.
Sementara itu, Ahmad Muzakkir berkata, selepas pengunduran syarikat itu, pihaknya berusaha sedaya upaya menghubungi syarikat lain yang berpotensi untuk menaja skuad TRW.
“Ini merupakan satu gambaran positif kepada Kafa dan pasukan Kelantan khususnya. Kita bekerja keras untuk mencari penaja untuk pasukan Kelantan.
“Setakat ini, harga untuk jualan jersi kepada peminat masih belum ditetapkan. Kita akan mengadakan perbincangan dengan pihak Stechmad berhubung perkara itu dan ia akan diumumkan kelak,” katanya. – K! ONLINE


KKM anjur kempen bayar guna kad ATM MyDebit
Oleh KOSMO!

14 Ogos 2020, 7:20 pm
Oleh SITI A’ISYAH SUKAIMI
PUTRAJAYA – Kementerian Kesihatan menerima bilangan pesakit berbayar yang tinggi bagi mendapatkan perkhidmatan fasiliti Kementerian Kesihatan di seluruh negara dengan jumlah sebanyak 37.48 juta tahun lalu.
Menteri Kesihatan, Datuk Seri Dr. Adham Baba berkata, bagi tahun ini, fasiliti Kementerian Kesihatan menerima seramai 12.74 juta pesakit setakat Jun lalu.
Katanya, dengan jumlah kehadiran pesakit semakin bertambah dan memerlukan proses pendaftaran lebih cekap dan berkualiti.
Justeru, Kementerian Kesihatan dengan kerjasama Paynet melancarkan Kempen Pembayaran Dengan Kad ATM MyDebit di hospital dan klinik kesihatan bertujuan memberi kesedaran kepada orang awam mengenai penggunaan kad debit di fasiliti kementerian itu.
“Kempen ini adalah sebahagian insiatif kerajaan dalam mempergiatkan penggunaan kad debit bagi urusan kaunter fasiliti Kementerian Kesihatan.

“Diharapkan menerusi sistem bayaran MyDebit, berjuta-juta pesakit Kementerian Kesihatan dapat mengelakkan risiko jangkitan penyakit termasuk Covid-19,” katanya pada majlis perasmian kempen itu di sini hari ini.
Adham berkata, teknologi digital yang pantas dan mudah sejajar dengan usaha membendung pandemik Covid-19 serta Kempen Pembudayaan Norma Baharu Dalam Komuniti dilancarkan Perdana Menteri, Tan Sri Muhyiddin Yassin pada Sabtu lalu.
Katanya, kempen tersebut dianjurkan selama enam bulan bermula 1 Julai hingga 31 Disember di kaunter hospital kerjaan dan klinik kesihatan yang terpilih.
Menerusi kempen itu, tiga pemegang kad ATM MyDebit berpeluang memenangi hadiah motosikal Yamaha Y15ZR dan 50 pemegang lagi berpeluang memenangi hadiah berupa wang tunai RM100. -K! ONLINE


Syed Akmal, Nur Ain dinobat Olahragawan, Olahragawati UiTM 2019
Oleh KOSMO!

14 Ogos 2020, 7:24 pm
Oleh MOHAMAD NAUFAL MOHAMAD IDRIS
SHAH ALAM- Atlet petanque, Syed Akmal Fikri Syed dan atlet sukan bowling padang, Nur Ain Nabilah Tarmizi, masing-masing dinobatkan sebagai Olahragawan dan Olahragawati Universiti Teknologi Mara (UiTM) 2019, dalam Majlis Anugerah Sukan (MAS) UiTM, yang berlangsung hari ini.
Penyampaian anugerah itu disampaikan oleh Naib Canselor UiTM, Prof. Emiritus Datuk Ir. Dr. Mohd. Azraai Kassim.
Syed Akmal, 23, yang merupakan penuntut tahun kedua Ijazah Sarjana Muda Fakulti Sains Sukan dan Rekreasi memberitahu, tidak meletakkan sebarang harapan bagi memenanginya memandangkan ini adalah kali ketiga disenaraikan sebagai calon anugerah tersebut.
Katanya, kesemua atlet yang tercalon memiliki percapaian hebat dalam bidang sukan masing-masing.
“Kejayaan ini berkemungkinan atas faktor memenangi dua pingat emas berturut-turut dalam dua temasya Sukan SEA .

“Selepas ini, saya akan menyertai beberapa kejohanan sukan di dalam negara sebagai persiapan untuk kejohanan besar tahun depan,” katanya ketika ditemui pemberita di sini hari ini.
Sementara itu, Nur Ain Nabilah, 22, menzahirkan rasa syukur atas kemenangan tersebut yang secara langsung mengubati kekecewaan selepas pembatalan beberapa pertandingan sukan bowling padang.
“Sepatunya, saya bersama atlet kebangsaan lain menyertai Kejohanan Bowling Padang Asia, di China namun dibatalkan dan ketika ini hanya menjalani latihan di Kompleks Sukan Bukit Kiara, ,” kata pelajar Diploma Fakulti Sains dan Rekreasi itu. – K! ONLINE


Artifak zaman Dinasti Song ditemui di Pekan
Oleh KOSMO!

14 Ogos 2020, 6:01 pm
Oleh MOHD. SHAHRULANOOR
PEKAN – Kumpulan penyelidik bersama Jabatan Warisan Negara menemui beberapa serpihan artifak seramik serta enam keping wang syiling dari zaman Dinasti Song di dasar Sungai Kuala Pahang dekat Kampung Pulau Jawa di sini dua hari lalu.
Ketua Pengarah Jabatan Warisan Negara (JWN), Mesran Mohd. Yusop berkata, kumpulan ekskavasi itu turut menemui bangkai kapal kayu yang sebahagian besarnya ditimbus tanah liat di dasar sungai.
Katanay, hasil penemuan itu akan membuka lembaran baharu berkaitan hubungan dagang Pahang-China yang pernah terjalin pada tempoh antara tahun 960 hingga 1279.
“Kita percaya di bawah tanah liat di dasar sungai ini ada lebih banyak artifak yang tertimbus bersama kapal dagang dari zaman Dinasti Song.
“Setakat ini, kita menemui serpihan tembikar dan enam keping duit syiling yang diperbuat daripada campuran gangsa dan bijih timah,” katanya ketika sidang akhbar di sini hari ini.

Mesran menambah, penemuan itu sekali gus menjadi satu lagi bukti Sungai Kuala Pahang pernah menjadi tempat singgah kapal dagang antarabangsa setanding pelabuhan Kesultanan Melaka suatu ketika dahulu.
“Amat diharap kita dapat merungkai sejarah hubungan (diplomatik) Pahang dengan kerajaan Dinasti Song melalui hubungan perdagangan di Pekan ini,” ujarnya.
Dalam pada itu, Pengarah Arkeologi JWN, Ruzairy Arbi berkata, artifak seramik ditemui itu daripada kategori berkualiti tinggi yang pernah digunakan golongan bangsawan.
“Tembikar yang kita temui ini adalah daripada jenis yang digunakan orang besar (bangsawan) dan dengan itu, kita juga akan cuba mencari siapa orangnya (diplomat China yang mengetuai ekpedisi kapal dagang itu),” katanya.
Ketua ekskavasi, Datuk Dr. Dionysius Sharma pula berkata, penemuan itu juga menguatkan bukti bertulis bahawa Pahang sudah lama dikenali sebagai Pohong dalam kalangan pedagang China sejak abad kelima.
“Kita masih berusaha mendapatkan usia sebenar artifak-artifak ini. Seramik dan syiling pertama kali ditemui di atas timbunan pasir yang dikorek jentera pengorek yang menjalankan kerja mendalamkan sungai.
“Seramik ini juga pecah disebabkan ia di sedut memasuki saluran jenter pengorek sebelum ditimbun di daratan pasir.
“Di bawah tanah liat di dasar sungai ini, kita percaya masih banyak lagi artifak yang masih berada dalam keadaan sempurna,” katanya. – K! ONLINE


JKNS keluarkan 162 notis pelbagai kesalahan
Oleh MOHD YUNUS YAKKUB

14 Ogos 2020, 6:23 pm
SHAH ALAM – Sebanyak 162 notis kesalahan dikeluarkan kepada pemilik dan pekerja premis dalam operasi bersepadu premis makanan di Kuala Langat dan Hulu Selangor di sini semalam.
Pengarah Jabatan Kesihatan Negeri Selangor (JKNS), Datuk Dr. Sha’ari Ngadiman berkata, pengeluaran notis itu hasil pemeriksaan terhadap 144 buah restoran dan kedai makanan oleh Unit Inspektorat dan Perundangan, Jabatan Kesihatan negeri dengan kerjasama Bahagian Keselamatan dan Kualiti Makanan, Pejabat Kesihatan Daerah Kuala Langat dan Pejabat Kesihatan Daerah Hulu Selangor.
Katanya, pihaknya juga mengeluarkan kompaun bernilai RM91,500 mengikut Peraturan-Peraturan Kebersihan Makanan 2009.
“Hasil pemeriksaan juga telah mengarahkan 19 premis makanan ditutup masing-masing 11 mengikut Seksyen 11, Akta Makanan 1983 dan selebihnya lapan atas kesalahan tidak mematuhi Prosedur Operasi Standard (SOP) Perintah Kawalan Pergerakan Pemulihan (PKPP) dibawah Seksyen 18 (1)(f), Akta Pencegahan Dan Pengawalan Penyakit Berjangkit 1988.
“Kesemua premis itu diberikan tempoh 14 hari untuk melakukan kerja-kerja pembersihan dan premis yang tidak mematuhi SOP PKPP diarah tutup selama tujuh hari,” katanya dalam kenyataan di sini hari ini.
Beliau turut memberitahu, dalam operasi disertai 129 pegawai kesihatan dari seluruh negeri melakukan operasi yang turut disertai anggota daripada Polis Diraja Malaysia dan Angkatan Pertahanan Awam Malaysia itu juga mengeluarkan sembilan notis kesalahan kerana telah merokok di premis makanan.

Ujarnya, kompaun yang dikeluarkan bernilai RM2,250 mengikut Peraturan- Peraturan Kawalan Hasil Tembakau 2004.
“Operasi ini akan terus dilakukan bagi memastikan pengusaha dan pengendali makanan serta orang ramai mematuhi peruntukan dibawah Akta Makanan Dan Peraturan-peraturan Makanan.
“Ini adalah bagi memastikan pelanggan mendapat makanan yang selamat selain perlu patuh terhadap SOP PKPP supaya dapat membendung dan memutuskan penularan Covid-19,” katanya. – K! ONLINE


Bomba bantu sempurnakan jenazah 180 kilogram
Oleh EDDY AQMAL MOHAMED HAMIDI

14 Ogos 2020, 7:43 pm
KUALA LUMPUR – Jenazah seorang lelaki berusia 51 tahun seberat kira-kira 180 kilogram selesai dikebumikan dengan bantuan Jabatan Bomba dan Penyelamat Malaysia (JBPM) di Tanah Perkuburan Islam Alam Damai, Cheras di sini hari ini.
Pegawai Operasi, Penguasa Kanan Bomba II, Mohd. Hasmahwi Ab. Wahab berkata, pihaknya bergerak ke tanah perkuburan tersebut selepas menerima panggilan daripada waris jenazah kira-kira pukul 4.20 petang.
“Sebanyak dua buah jentera bersama 14 anggota dan pegawai dari Balai Bomba dan Penyelamat Cheras serta Bandar Tun Razak telah dikerahkan ke lokasi bagi membantu menyempurnakan urusan pengebumian jenazah.
“Kami menggunakan tali dan teknik ‘webbing’ bagi menurunkan jenazah ke dalam liang lahad dengan bantuan ahli keluarga yang turut berada di lokasi,” katanya ketika dihubungi.
Jelas Hasmahwi, operasi khidmat khas tersebut berjalan dengan lancar dan urusan pengebumian jenazah selesai kira-kira pukul 5.24 petang. – K! ONLINE